Terbuka Malaysia: Pasangan No.6 Dunia Jadi Batu Penghalang Anna-Mei Xing Ke Separuh Akhir

Pasangan beregu wanita negara, Anna Cheong dan Teoh Mei Xing terpaksa akur gagal melayakkan diri ke pentas separuh akhir Terbuka Malaysia 2022 – Jelajah Dunia Super 750 BWF.

Ini selepas pasangan Jepun yang berada di ranking keenam dunia, Mayu Matsumoto dan Wakana Nagahara berhasil menumpaskan mereka di peringkat suku akhir yang berlangsung di Axiata Arena, petang tadi.

Dalam perlawanan tersebut, Anna-Mei Xing yang berada di tangga ke-44 dunia ditumpaskan secara “straight set” dengan skor yang berkesudahan 15-21 dan 21-23 dalam tempoh 44 minit di Gelanggang 2.

PETRONAS Malaysia Open 2022WD – Quarter final          🇯🇵Mayu MATSUMOTO🏅21 23 🇯🇵Wakana NAGAHARA🏅15 21 🇲🇾Anna Ching Yik CHEONG          🇲🇾Mei Xing TEOH

🕗 in 44 minutes https://t.co/K3go1YhgwD

— BWFScore (@BWFScore) July 1, 2022

Untuk makluman semua, ini merupakan pertembungan pertama yang direkodkan oleh kedua-dua beregu ini di pentas antarabangsa.

Sebelum ini, Anna-Mei Xing mencipta kejutan di Pusingan 16 dengan mengalahkan beregu No.3 dunia dari Republik Korea, Lee So-hee dan Shin Seung-chan sebelum melayakkan diri ke peringkat suku akhir, hari ini.

Sementara itu, di peringkat separuh akhir esok, Matsumoto-Nagahara akan turun menentang beregu China yang berada di ranking ke-33 dunia, Zhang Shu Xian dan Zheng Yu untuk merebut tiket ke pentas final.

Beregu China ini mara selepas menumpaskan pasangan Indonesia yang menghuni ranking ke-209 dunia, Febby Valencia dan Ribka Sugiarto secara “straight set” 21-13 dan 21-14.

Featured Image: Badminton Association of Malaysia


5 Perkara Menarik Mengenai Lee Zii Jia Yang Perlu Anda Tahu

Jaguh badminton muda, Lee Zii Jia pantas mencuri tumpuan rakyat Malaysia selepas berjaya menumpaskan pemain Denmark, Viktor Axelsen sekaligus dinobatkan sebagai juara perseorangan lelaki kejohanan All England 2021.

Tidak seperti legenda badminton negara, Lee Chong Wei yang sudah dikenali ramai dek kelicikannya di dalam gelanggang dan deretan kejuaraan peringkat antarabangsa sehingga bergelar pemain badminton No.1 dunia, nama atlet yang bakal menjengah usia 23 tahun dalam beberapa hari lagi sedikit asing buat orang ramai.

Di sini, kami menyenaraikan lima perkara menarik mengenai bintang dunia dalam pembikinan, Lee Zii Jia khas untuk tatapan pembaca laman sesawang Sukanz:

Bapa kepada Zii Jia menjadi insan yang bertanggungjawab memupuk minatnya dalam sukan bulu tangkis ini. Ianya bermula ketika Zii Jia berusia 6 tahun, bapanya membawa Zii Jia menyertai salah sebuah kelab badminton di bandar kelahirannya. Bermula dengan bermain untuk sekadar mengeluarkan peluh dan berekreasi, siapa sangka kini Zii Jia telah menempa kejuaraan dalam sebuah kejohanan yang berprestij seperti All England.

Iya! Zii Jia merupakan anak kelahiran negeri yang sinonim dengan gelaran jelapang padi iaitu Kedah Darul Aman. Anak muda ini dilahirkan di Alor Setar pada 29 Mac 1998. Ketika kecil, atlet yang memiliki ketinggian sekitar 1.86 meter pada ketika ini mula bersekolah di SJK Keat Hwa, Alor Setar. Namun demikian, Zii Jia berhijrah ke ibu kota untuk menyertai Sekolah Sukan Bukit Jalil.

Untuk menjadi juara, anda perlu belajar dengan juara. Menariknya, Zii Jia dididik dan dilatih oleh nama yang amat besar dalam sukan bulu tangkis iaitu bekas jaguh badminton negara, Misbun Sidek dan juga bekas jaguh badminton Indonesia, Hendrawan. Selain daripada mempunyai rekod yang cemerlang semasa bergelar pemain suatu masa dahulu, Misbun dan Hendrawan juga merupakan nama yang cukup sinonim dalam bidang kejurulatihan badminton di Malaysia dan turut sama membimbing ramai pemain badminton ternama Malaysia termasuk Lee Chong Wei.

Sejak beberapa tahun lalu, Zii Jia sudah meletakkan namanya selaku pemain badminton perseorangan lelaki masa depan buat negara. Antara kejayaan paling manis adalah merangkul emas ketika menyertai acara perseorangan lelaki pada temasya Sukan SEA 2019. Selain itu, Zii Jia turut pernah merangkul kejuaraan Terbuka Chinese Taipei 2018. Pastinya kejuaraan All England ini bukan yang terakhir buatnya dan pingat emas temasya Sukan Olimpik juga menjadi impiannya, Pada saat ini, Zii Jia menduduki ranking No.10 dunia dan ia merupakan pencapaian terbaiknya setakat ini.

Sejak Lee Chong Wei mengumumkan menggantung raketnya pada 2019 yang lalu, nama Lee Zii Jia pantas diangkat sebagai pengganti. Bermula saat itu juga dia sering dibandingkan dengan legenda negara tersebut biarpun masih cetek pengalaman dan muda usianya. Bagaimanapun, di dalam satu temubual, Zii Jia tidak gemar orang ramai membandingkan dirinya dengan Chong Wei. Zii Jia mengatakan, dia mahu ‘menulis’ perjalanan perjalanan kariernya dalam sukan badminton yang tersindiri dan menumpukan untuk mempertingkatkan diri sendiri dari semasa ke semasa.


Gandingan Sementara Peng Soon-Ee Wei Buat Kemunculan Pertama di Orleans Masters 2022

Pemain senior negara, Chan Peng Soon bakal bergandingan buat sementara waktu bersama pemain muda berusia 21 tahun, Toh Ee Wei dalam kategori beregu campuran.

Dan kejohanan pertama yang akan disertai mereka ialah Orleans Masters 2022 – sebuah kejohanan berstatus Jelajah Super 100 BWF – yang bakal berlangsung di Perancis bermula 29 Mac hingga 3 April kelak.

Untuk makluman semua, nama mereka telah disenaraikan untuk menyertai kejohanan tersebut serta diletakkan sebagai piliha kelima untuk menjuarai kejohanan ini sepertimana ‘M&Q Report’ yang dimuat naik oleh laman Persekutuan Badminton Dunia (BWF).

Baca: Chan Peng Soon Bentuk Gandingan Sementara Bersama Toh Ee Wei

Untuk makluman semua, sejak kembalinya Peng Soon ke pangkuan Persatuan Badminton Malaysia (BAM), pemain berusia 33 tahun ini digandingkan bersama Veleree Siow bermula Januari lalu.

Bersama Valeree yang berusia 20 tahun, mereka telah beraksi di dua kejohanan setakat ini iaitu Terbuka India (Jelajah Dunia Super 500) dan kejohanan Antarabangsa Syed Modi (Jelajah Dunia Super 300) dimana kedua-duanya berakhir di peringkat suku akhir dan Pusingan 16 masing-masing.

Bagaimanapun, pihak kejurulatihan terpaksa memisahkan mereka buat sementara waktu kerana ingin memberikan tumpuan kepada gandingan Valeree bersama Low Yeen Yuan dalam kategori beregu wanita yang kini telah memasuki kelompok 100 terbaik dunia.


Piala Suhandinata: Malaysia Diundi Bersama Indonesia, Sweden & Latvia – Hanya Juara Kumpulan Dapat Rebut Trofi

Majlis undian bagi Kejohanan Berpasukan Campuran Remaja Dunia BWF atau Piala Suhandinata 2022 – sebuah kejohanan badminton berpasukan untuk pemain bawah 19 tahun – telah berlangsung pada hari ini.

Hasil undian tersebut, pasukan Malaysia bakal berhadapan cabaran besar apabila diundi bersama-sama seteru nusantara iaitu Indonesia serta Sweden dan Latvia dalam Kumpulan A.

Untuk makluman, kejohanan yang akan berlangsung bermula 17 hingga 22 Oktober di Santander, Sepanyol ini turut disertai 30 buah pasukan lain. Kesemua 34 pasukan dibahagikan kepada 8 kumpulan.

Keputusan undian bagi pasukan yang lain adalah seperti berikut:

Kejohanan ini menyaksikan hanya 8 juara kumpulan sahaja dapat mara untuk saingan merebut gelaran juara berserta trofi atau kedudukan kedua sehingga kelapan.

Manakala 8 naib juara setiap kumpulan pula akan ke pusingan seterusnya untuk menentukan kedudukan kesembilan hingga ke-16 bagi kejohanan ini.

Sebagai rekod, kejohanan tahunan ini kembali diadakan selepas dua edisi sebelumnya dibatalkan ekoran pandemik Covid-19 yang melanda global.

Kejohanan edisi 2019 menyaksikan Indonesia berhasil muncul juara selepas mengalahkan China dengan keputusan 3-1. Manakala, pasukan Malaysia pada ketika itu menamatkan kejohanan tersebut di tangga kesembilan.


Selangor FC Umum Pasukan Esports Yoodo Red Giants – Tumpu Dalam Permainan Mobile Legends

Kelab berpangkalan di Lembah Klang, Selangor FC melakar sejarah dengan menjadi pasukan bola sepak pertama di Malaysia yang mempunyai pasukan Mobile Legends: Bang Bang (MLBB) tersendiri.

Pasukan ini diberi nama Yoodo Red Giants dan akan bertanding di kejohanan Mobile Legends Professional League (MPL) musim ke-11 yang bermula pada Februari kelak.

Perkara ini diumumkan dalam satu majlis yang berlangsung di Pusat Latihan Selangor FC sambil disaksikan oleh Pengerusi Selangor FC, DYTM Tengku Amir Shah Ibni Sultan Sharafuddin Idris Shah Alhaj serta turut dihadiri oleh Ketua Pegawai Operasi (COO) Selangor FC, Aladdin Mostafa, Ketua Yoodo, Chow Tuck Mun, Ketua Pemasaran dan Pembangunan Perniagaan MPL Malaysia, Fikri Rizal Mahruddin, serta Pengarah Urusan Protech, Datuk Ronnie Chong.

Dalam majlis ini juga, Yoodo dan Protech Sports diumumkan sebagai ‘Official Digital Telco’ dan ‘Official Kit Partner’ masing-masing.

Ahli pasukan Yoodo Red Giants ini terdiri daripada Muhammad Yaacob (ESHA OHANA), Mohd Hakim (KAIZER), Syed Naufal Fitri(SYF), Ilman Zareef (GOJES), Muhammad Amir Zakwan(ZAKQT) dan Muhammad Haqqulah (SEKYS) dengan Mohd Erwin (RUSH) menjadi pengurus.

Untuk makluman, pasukan ini dahulunya dikenali sebagai ELX Esports. Sebelum ini, mereka berjaya melayakkan diri ke MPL musim ke-11 melalui pusingan kelayakan pada tahun lepas.

Antara pencapaian lain pernah diraih mereka adalah juara EsportsMY Championship, Malaysia Semi Pro League, Hari Sukan Belia Negara, GMX Cup, Nescafe SMG Cup, Piala Ketua Menteri Melaka dan Iskandar Puteri Tournament.

Ini merupakan penambahan pasukan esports terbaru oleh Selangor FC selepas mempunyai pasukan esports untuk FIFA.


Ranking BWF: Beregu Wanita, Pearly-Thinaah Semakin Hampiri ‘Top 10’ Dunia

Beregu badminton wanita utama negara, Pearly Tan dan Thinaah Muralitharan semakin menghampiri kelompok 10 pasangan wanita terbaik di dunia.

Menurut kemaskini ranking terbaru oleh Persekutuan Badminton Dunia (BWF) pada hari ini, Pearly-Thinaah merekodkan peningkatan sebanyak dua anak tangga menjadikan mereka menghuni ranking ke-13 dunia, minggu ini.

Peningkatan itu diraih selepas mereka mendapat 6,600 mata setelah mara sehingga ke peringkat suku akhir Kejohanan Badminton Terbuka Seluruh England (All England) 2022 – Jelajah Dunia Super 1000 BWF – yang memberikan 59,872 mata secara keseluruhan.

Sebagai perbandingan, beregu England, Chloe Birch dan Lauren Smith yang berada di ranking ke-12 mengumpul 60,744 mata. Manakala pasangan ke-11, beregu Malaysia yang telah bersara, Chow Mei Kuan dan Lee Meng Yean mempunyai 60,944 mata.

Di tangga ke-10 adalah beregu Republik Korea, Chang Ye-na dan Kim Hyerin mempunyai 62,940 mata.

Sementara itu, sepasang lagi beregu wanita negara berstatus bebas (independent), Vivian Hoo dan Lim Chiew Sien turut merekodkan peningkatan sebanyak empat anak tangga dan kini menduduki ranking ke-44 dunia.

Featured Image: Badminton Association of Malaysia


Kenali Quincy Promes, Penyerang Kiri Sasaran Arsenal Bernilai £25 Juta

Kelab Liga Perdana Inggeris (EPL), Arsenal dilaporkan mensasarkan untuk menandatangani penyerang sayap kiri Ajax Amsterdam, Quincy Promes yang bernilai sekitar £25 juta menurut laporan The Sun.

Promes yang juga merupakan penyerang skuad kebangsaan Belanda telah merekodkan sejumlah 16 gol dan 5 bantuan gol dalam semua pertandingan di musim sulungnya bersama Ajax.

Berusia 28 tahun, Promes merupakan seorang pemain yang pantas dan lincah. Selain daripada bermain di sayap kiri, Promes juga mampu mengisi posisi sayap kanan dan pemain tengah menyerang (attacking midfielder).

Gerakan kesukaannya adalah berlari di tepi garisan padang dan melakukan cut inside sebelum melorongkan bola kepada rakan sepasukan di dalam kotak penalti atau merembat terus ke arah gawang.

Memulakan karier seniornya bersama FC Twente sekitar tiga tahun, khidmat Promes disunting kelab Rusia iaitu Spartak Moscow. Ketika itulah corak permainannya semakin matang dan dia telah merekodkan 66 gol serta 33 bantuan gol daripada 135 penampilan sepanjang 4 musim.

Promes juga berjaya meraih dua kejuaraan bersama Spartak Moscow iaitu Liga Perdana Rusia dan Piala Super Rusia. Ketika tahun 2017, Promes menyertai Sevilla FC namun hanya bertahan selama semusim sahaja sebelum kembali ke Eredivisie bersama Ajax pada jendela perpindahan musim panas, tahun lalu.


Kejohanan Dunia Remaja BWF: Perjalanan Wakil-Wakil Negara Terhenti Di Pusingan 16

Tiada sebarang wakil negara akan beraksi pada peringkat suku akhir Kejohanan Dunia Remaja BWF 2022. Perkembangan ini hadir selepas baki empat wakil negara tumpas di Pusingan 16 bagi kejohanan bawah 19 tahun (B-19) itu, semalam.

Pasangan beregu campuran, Bryan Goonting dan Lee Xin Jie menjadi yang pertama tersingkir apabila tumpas kepada beregu China, Liao Pin Yi dan Huang Ke Xin. Dalam pertarungan tersebut, Bryan-Lee tumpas secara “straight set” dengan skor 17-21 dan 17-21 dalam tempoh masa 43 minit permainan.

Tidak lama kemudian, ia diikuti dengan tersingkirnya perseorangan lelaki, Eogene Ewe yang selepas dikalahkan oleh pemain Thailand, Teeraratsakul Panitchaphon. Sepertimana beregu campuran negara, Eogene turut tumpas secara “straight set” kepada lawannya dengan skor 18-21 dan 17-21 dalam tempoh masa 43 minit permainan.

Selepas itu, episod kedukaan wakil Malaysia tersingkir daripada saingan ini bersambung dengan tumbangnya seorang lagi perseorangan lelaki negara. Lebih mendukacitakan, pemain yang tumpas ini merupakan pilihan ketiga untuk menjuarai kejohanan ini, Justin Hoh.

Justin terpaksa melupakan gelaran untuk kejohanan ini apabila tewas kepada pemain Korea, Kim Byung-jae juga secara “straight set” dengan pungutan mata 17-21 dan 19-21 dalam tempoh masa 43 minit.

R16#JPN🇯🇵 Sora Ogaki-Osuke Sakurai def. #MAS🇲🇾 Bryan Goonting-Choi Jian Sheng(7) 26-28 21-17 21-14#DemiMalaysia #BadmintonMalaysia pic.twitter.com/sKQ2ItwjSG

— BAM (@BA_Malaysia) October 27, 2022

Episoh duka ini turut ditutup dengan tumbangnya wakil terakhir iaitu beregu lelaki, Bryan Goonting dan Choi Jian Sheng di tangan beregu Jepun, Sora Ogaki dan Osuke Sakurai.

Pertarungan ini berlangsung dengan sengit dimana ia berkesudahan dengan beregu dari negara matahari terbit itu meraih kemenangan dengan skor 26-28, 21-17 dan 21-14 dalam tempoh masa menghampiri satu jam permainan.

Sebagai perbandingan, edisi lalu yang berlangsung pada tahun 2019 menyaksikan Malaysia mempunyai sekurang-kurangnya empat wakil di peringkat suku akhir.

Empat wakil tersebut ialah Shahyar Shaqeem (perseorangan lelaki), Yap Roy King-Gan Jing Err (beregu campuran), Goh Wyman (perseorangan wanita) dan Arif Junaidi-Muhammad Haikal (beregu lelaki).

Manakala kali terakhir Malaysia mempunyai wakil yang menjuarai kejohanan ini adalah pada edisi 2018 menerusi perseorangan wanita, Goh Jin Wei.

Featured Image:  Badminton Association of Malaysia


Mungkin Bukan KFC Tetapi Darul Aman FC

Persatuan Bolasepak Kedah (KFA) sedang mempertimbangkan menggunakan nama Darul Aman Football Club (Darul Aman FC) sebagai nama baharu buat pasukan negeri itu yang akan diswastakan kelak.

Menurut laporan Harian Metro, selain daripada Darul Aman FC, pihak pengurusan KFA turut mempertimbangkan cadangan-cadangan nama lain bagi melengkapkan proses penswastaan sebelum 30 september ini.

Terdahulu, semua pasukan-pasukan bola sepak yang bersaing dalam kancah Liga Malaysia diarahkan oleh Persatuan Bolasepak Malaysia (FAM) untuk melakukan proses penswastaan kelab daripada Football Association (FA) kepada Football Club (FC).

“Kita ada beberapa nama yang dipertimbangkan dan antaranya adalah nama Darul Aman FC, namun pemilihan nama syarikat baharu yang akan ditubuhkan ini adalah tertakluk kepada keputusan pemilihan akan diumumkan pengurusan KFA selepas ini.

“Sekiranya kita mahu menggunakan nama Kedah atau Darul Aman dipermulaan nama syarikat atau kelab, kita perlu mendapatkan keizinan dari pihak kerajaan negeri Kedah terlebih dahulu dan sekiranya diluluskan barulah kita boleh menjalankan pendaftaran selanjutnya.

“KFA kini sedang berusaha dengan cara yang terbaik untuk merealisasikan proses penswastaan ini dan saya yakin kita akan melengkapkan sepenuhnya proses ini dalam tempoh yang ditetapkan,” kata Naib Presiden KFA, Khamal Idris Ali.

Sebelum ini, kedengaran skuad yang terkenal dengan julukan Helang Merah itu mahu menggunakan nama Kedah Football Club (KFC).

Bagaimanapun ianya kurang digemari kalangan penyokong Kedah kerana akronimnya menyamai nama rangkaian restoran makanan segera, Kentucky Fried Chicken (KFC).


PJ City Percaya Falsafah ‘Yakini Lokal’ Boleh Bersaing Dengan Kelab Pakai 9 Import

Ketua jurulatih PJ City FC, P. Maniam percaya perancangan untuk kekal menggunakan kudrat pemain tempatan pada musim depan tidak menghalang pasukan ini untuk terus memberi saingan lebih mantap di pentas Liga Super.

Beliau memberi bayangan pasukan itu akan tetap beraksi tanpa pemain import meskipun penstrukturan baharu Liga Malaysia 2023 membenarkan sembilan import bagi setiap pasukan.

Jelasnya, PJ City dilihat ingin kekal selaku pasukan yang hanya menggunakan pemain tempatan dan nyata pendekatan itu sejak musim 2021 menyaksikan pasukan ini tidak berdepan masalah besar untuk tetap memberi saingan kepada lawan di Liga Super.

Dan apabila Malaysian Football League (MFL) tidak mewajibkan penggunaan sembilan pemain import ini sebaliknya bergantung kepada kesesuaian pasukan masing-masing, Maniam percaya pihak pengurusan akan lebih bijak dalam melakukan perancangan untuk PJ City bagi beraksi dengan lebih cemerlang, musim depan.

“Saya rasa PJ City akan kekal untuk tidak mengikat mana-mana pemain import dan kita akan ikut apa yang pihak pengurusan lakukan.

“Ini juga seiring dengan Dato Sri Vijay Eswaran (pemilik kelab) yang ada misi dan visi untuk terus menggunakan khidmat pemain tempatan dan ingin memberi peluang kepada mereka beraksi.

“Memang perlawanan akan lebih sukar, tetapi kita terima apa yang diputuskan oleh MFL di mana saya percaya ini adalah untuk peningkatan dan penambahbaikan liga bola sepak kita,” jelasnya.

Selain itu, Maniam turut menganggap aspek kewangan untuk skuad ini tidak menjadi kerisauan besar apatah lagi ditambah dengan pertambahan perlawanan pada musim depan akan memberi peluang kepada setiap pasukan menjana pendapatan tambahan daripada setiap aksi.

Dan apa yang pasti, beliau teruja dengan pembabitan 18 pasukan di pentas Liga Super selain turut akan membantu pemain-pemain untuk lebih mendapatkan minit permainan di atas padang.

“Saya rasa PJ City tidak akan ada masalah dalam hal kewangan dan mereka tahu bagaimana ingin menguruskan pasukan, saya tidak pasti percaturan pasukan lain, tetapi kami di sini tahu macam mana nak menjaga pasukan.

“Dengan 18 pasukan yang akan beraksi, dan lebih banyak perlawanan adalah sesuatu yang positif dan bagus untuk liga.

“Apabila banyak perlawanan, ia akan bantu pemain-pemain untuk dapat peluang bermain dan senang untuk pemilihan di skuad kebangsaan nanti,” tambahnya.

Terdahulu, PJ City tewas 1-2 kepada Sabah FC dalam perlawanan Liga Super semalam menyaksikan pasukan itu menghuni tangga kesembilan setakat ini.

Featured Image: PJ City FC


Perlumbaan Di India Tambahan Baharu MotoGP Bermula Musim 2023

India menjadi destinasi baharu bagi perlumbaan Kejuaraan Dunia MotoGP dalam kalendar musim 2023 kelak. Perkara tersebut disahkan menerusi satu pengumuman rasmi pada hari ini.

Perlumbaan di negara berpopulasi 1.4 bilion itu akan berlangsung di Litar Antarabangsa Buddh yang terletak di Uttar Pradesh – selatan New Delhi.

India merupakan salah sebuah pasaran motosikal yang besar di dunia dengan lebih 200 juta motosikal memenuhi jalan rayanya. Dan ini juga menjadi fokus utama pengeluar-pengeluar di paddock MotoGP. Selain itu, penganjuran di India akan mendekatkan lagi sukan permotoran ini dengan peminat di rantau tersebut.

Minggu lalu MotoGP telah memberikan bayangan akan mengadakan perlumbaan di sana selepas Ketua Pegawai Eksekutif (CEO) Dorna Sports, Carmelo Ezpeleta melawat India untuk menandatangani perjanjian persefahaman (MoU) serta bertemu dengan pihak berautoriti dan penganjur acara.

Sebagai tambahan, pengumuman India sebagai destinasi perlumbaan baharu bermula musim hadapan ini juga hadir tiga hari selepas MotoGP mengumumkan penambahan perlumbaan di negara asia tengah, Kazakhstan.


Selangor Sedang Meneliti Beberapa Perkara Berkaitan Stadium Shah Alam – Termasuk Merobohkannya

Kerajaan Selangor kini sedang dalam peringkat peneilitian jangka masa panjang untuk salah satu stadium popular di negeri tersebut, Stadium Shah Alam.

Selangor sedang melihat dan meneliti beberapa perkara berkaitan dengan kos selenggara untuk stadium tersebut. Ia dikatakan menelan sehingga RM5 juta untuk setahun.

Kini, mereka sedang melihat kepada pelan jangka panjang untuk stadium tersebut, termasuk untuk merobohkannya.

Keputusan akhir akan dilakukan selepas mengambil kira beberapa perkara, termasuk dari segi sokongan teknologi, keselamatan dan juga penyelenggaraan.

Kerajaan Selangor dijangka berkongsi lanjut berkenaan perancangan jangka masa panjang Stadium Shah Alam pada 16 Julai 2022 kelak.


Malaysia Berentap Di Kejohanan Dodgeball Dunia Bermula 28 Ogos

Skuad dodgeball Malaysia akan turun mengambil bahagian di Kejohanan Dodgeball Dunia 2022 yang akan berlangsung di Edmonton, Canada bermula 28 Ogos hingga 4 September kelak.

Sebanyak tiga kategori dipertandingkan pada edisi kali ini iaitu lelaki, wanita dan kategori baharu, campuran.

Untuk makluman semua, skuad dodgeball lelaki negara berada di ranking No.1 dunia manakala skuad wanita pula adalah No.2 dunia.

Sebagai rekod, Malaysia turun di kejohanan ini selaku naib juara apabila skuad lelaki dan wanita merangkul pingat perak dalam edisi yang berlangsung di Cancun, Mexico pada tahun 2019.

Edisi sebelumnya yang berlangsung di Los Angeles, Amerika Syarikat pada tahun 2018 menyaksikan skuad lelaki merangkul pingat emas manakala skuad wanita membawa pulang pingat perak.

Kali terakhir Malaysia menyapu bersih kedua-dua pingat emas dalam kategori lelaki dan wanita adalah pada edisi tahun 2017 yang berlangsung di Toronto, Kanada.


Terbuka Indonesia: Zii Jia Balas Dendam Kekalahan Kepada Sameer Di Terbuka Thailand

Jaguh perseorangan badminton negara, Lee Zii Jia menerima satu kejutan apabila disingkirkan oleh Sameer Verma seawal peringkat Pusingan 32 dalam saingan Terbuka Thailand pada tahun lalu.

Itulah yang berlaku dalam pertemuan terakhir melibatkan Zii Jia dan Sameer pada pertemuan terakhir mereka di pentas antarabangsa.

Namun begitu, pemain yang menghuni ranking kelima dunia ini berhasil membalas dendam terhadap kekalahan di tangan pemain India tersebut dengan merekodkan kemenangan di Pusingan 16 dalam saingan Terbuka Indonesia 2022, hari ini.

EAST VENTURES Indonesia Open 2022MS – Round of 1621 21 🇲🇾Zii Jia LEE🏅10 13 🇮🇳Sameer VERMA

🕗 in 41 minutes https://t.co/DuCW5qkaVi

— BWFScore (@BWFScore) June 16, 2022

Dalam perlawanan yang berlangsung sebentar tadi, Zii Jia menampilkan prestasi cemerlang di atas gelanggang dan menumpaskan Sameer secara “straight set” dengan keputusan 21-10 dan 21-13 dalam tempoh masa 41 minit.

Sebagai rekod, ini merupakan pertemuan ketujuh melibatkan kedua-dua pemain di pentas antarabangsa. Kemenangan ini menjadikan Zii Jia berhasil melebarkan rekod kemenangan menjadi lima berbanding dua yang dimenangi oleh Sameer.

Pada masa yang sama, kemenangan ini memacu Zii Jia ke peringkat suku akhir kejohanan berstatus Jelajah Dunia Super 1000 BWF yang akan berlangsung pada hari esok.

Bagaimanapun, lawannya di peringkat suku akhir belum diketahui. Namun, ianya akan menjadi samada pemain Singapura, Loh Kean Yew (ranking kesembilan) atau pemain Perancis, Toma Junior Popov (ranking ke-26).


Belum Tiba Masanya Arif Aiman Ke Luar Negara

Bekas penyerang kebangsaan, Safee Sali merasakan belum tiba masanya buat pemain muda sensasi tempatan, Arif Aiman untuk berhijrah ke luar negara biarpun beraksi dengan cukup baik bersama skuad kebangsaan dan kelabnya, Johor Darul Ta’zim (JDT)

Menurut Safee, pemain berusia 21 tahun itu masih mempunyai jangka masa yang panjang untuk mencapai potensinya dan kini berada di pasukan yang tepat dalam mengembangkan bakatnya.

“Bagi saya, Arif Aiman masih muda, masih jauh lagi perjalanan dia dan dia berada dalam pasukan yang sesuai buat masa sekarang. Saya risau kalau dia pergi ke peringkat yang lebih tinggi, cepat performance (prestasi) dia akan down (jatuh).”

“Saya rasa bagi dia masa lagi untuk berada dalam JDT. Kalau dia pergi ke luar dengan umurnya 21, 22 (tahun), saya rasa takut performance dia tak akan naik. Bagi dia explore (terokai) lagi (bakatnya) dalam JDT sebab bola ini, kalau terlalu cepat naik, akan cepat turun.” ujar Safee ketika ditemui wartawan selepas Kongres Tahunan FAM Kali Ke-59.

Bekas penyerang Pelita Jaya FC di Indonesia itu turut mencadangkan Arif Aiman untuk berhijrah ke liga sekitar asia seperti di timur tengah berbanding ke eropah yang berbeza tahap intensiti dan taraf permainannya.

Nama Arif Aiman mula disebut-sebut untuk berhijrah ke luar negara selepas menampilkan aksi cemerlang sejak dua musim yang lalu bersama JDT dan prestasinya turut mendapat perhatian pemerhati bola sepak tempatan serta media antarabangsa.

Untuk rekod, Arif Aiman telah menjaringkan lima gol dan mencatatkan 9 bantuan gol (assists) dalam saingan Liga Super selain menjaringkan hatrik berganda dalam seminggu ketika mewakili Harimau Malaya semasa jendela antarabangsa FIFA dan JDT dalam Piala FA.

Featured Image: PFAM | Syamil Rosli


BAC 2023: Soon Huat-Shevon Kalah 11 Kali Bertemu Si Wei-Ya Qiong

Beregu campuran bebas (independent) negara, Goh Soon Huat dan  Shevon Jemie Lai berjaya melangkah ke peringkat separuh akhir Kejohanan Badminton Asia (BAC) 2023 setelah menumpaskan pasangan Indonesia, Rinov Rivaldy dan Pitha Haningtyas Mentari.

Dalam perlawanan terbabit, Soon Huat-Shevon yang kini merupakan beregu campuran No.1 tanah air merakamkan kemenangan ke atas Rinov-Pitha menerusi tiga set permainan yang berkesudahan dengans skor 21-17, 15-21 dan 21-19 dalam tempoh masa menghampiri satu jam permainan.

Namun begitu, kemenangan tersebut membawa mereka berhadapn dengan cabaran besar kerana bakal bertemu beregu campuran No.1 dunia merangkap juara bertahan serta lawan yang tidak pernah mereka tumpaskan dalam 11 pertemuan secara keseluruhan iaitu Zheng Si Wei dan Huang Ya Qiong.

Soon Huat-Shevon bukan sahaja belum pernah mencatatkan sebarang kemenangan bahkan sepuluh daripada 11 pertemuan terbabit berakhir dengan Si Wei-Ya Qiong mencatatkan kemenangan “straight set”.

Setakat tahun 2023, mereka telah berhadapan dengan Si Wei-Ya Qiong sebanyak dua kali iaitu di kejohanan Terbuka Malaysia dan Terbuka India pada Januari lalu. Kedua-dua pertarungan itu menyaksikan Soon Huat-Ya Qiong tumpas 16-21 dan 10-21 serta 11-21 dan 7-21 masing-masing.

Untuk makluman, Si Wei-Ya Qiong berhasil ke peringkat separuh akhir setelah merakamkan kemenangan ke atas bekas beregu No.1 Indonesia, Praveen Jordan dan Melati Daeva Oktavianti.


Harimau Malaya Mara Ke Saingan Piala Asia Secara Merit Selepas 42 Tahun

Kemarau panjang yang berlarutan sehingga 42 tahun nampaknya menemui penghujungnya. Skuad bola sepak kebangsaan, Harimau Malaya berhasil melayakkan diri ke saingan Piala Asia secara merit, pada hari ini.

Kemaraan tersebut disahkan selepas Malaysia yang dibimbing oleh jurulatih kelahiran Korea, Kim Pan-gon berhasil menumpaskan Bangladesh dengan keputusan 4-1 di Stadium Nasional Bukit Jalil (SNBJ).

Kemenangan ini diraih menerusi jaringan yang disumbangkan oleh Safawi Rasid (16′), Dion Cools (38′), Syafiq Ahmad (47′) dan Darren Lok (73′). Manakala gol tunggal Bangladesh pula dihasilkan oleh Mohammad Ibrahim (31′).

Kemenangan ini menjadikan Malaysia mengutip enam mata daripada tiga perlawanan sekaligus menamatkan saingan peringkat Kumpulan E selaku naib juara.

Skuad Harimau Malaya melayakkan diri apabila menjadi pasukan ketiga daripada enam naib juara merentasi semua kumpulan di dalam saingan pusingan akhir Kelayakan Piala Asia 2023 ini. Untuk makluman semua, hanya lima daripada enam naib juara terbaik sahaja yang layak mara ke pentas asia.

Sebagai rekod, kali terakhir Malaysia layak ke saingan Piala Asia secara merit adalah pada edisi 1980 yang berlangsung di Kuwait.

Sementara itu, pada tahun 2007, Malaysia beraksi di pentas asia selaku hos bersama-sama tiga negara lain iaitu Thailand, Vietnam dan Indonesia.

Sebagai tambahan, pada saat ini sebanyak  22 pasukan termasuk Malaysia telah disahkan layak ke saingan Piala Asia 2023. Pasukan-pasukan tersebut ialah Jepun, Syria, Qatar, Republik Korea, Australia, Iran, Arab Saudi, UAE, China, Iraq, Oman, Vietnam, Lubnan, Palestin, Thailand, Uzbekistan, Hong Kong, India, Kyrgyzstan dan Tajikistan.

Featured Image: Football Association of Malaysia


RTM Bakal Wujudkan Saluran Sukan Tambahan Khas Untuk Sukan Tempatan

Stesen televisyen milik kerajaan, Radio Televisyen Malaysia (RTM) bakal mewujudkan sebuah lagi saluran sukan yang mengkhususkan kepada kandungan sukan tempatan.

Perkara tersebut diungkapkan oleh Menteri Komunikasi dan Digital, Fahmi Fadzil dengan Jabatan Penyiaran telah diminta untuk meneliti dan mengkaji pelaksanaannya terutamanya membabitkan isu kandungan dan kos pelaksanaan.

Difahamkan ianya akan diwujudkan menjelang suku kedua tahun ini.

12 Februari –  Ke arah itu, Menteri Komunikasi dan Digital, Fahmi Fadzil berkata, Jabatan Penyiaran telah diminta untuk meneliti dan mengkaji pelaksanaannya. https://t.co/EAUMof4MR0

Wartawan : Dian Fatiha Maknoh@fahmi_fadzil @KP_Penyiaran @kkd_gov #RTM #BeritaRTM pic.twitter.com/EyinS2sO39

— Berita RTM (@beritartm) February 12, 2023

“Ia ada penyelarasan kerana kini sebagai contoh, kebanyakan acara Liga Bolasepak Malaysia (MFL) disiarkan di TV2 dan TV1, jadi dengan usaha ini, kedua-dua siaran itu akan dapat diisi dengan program tambahan yang lain.”

“Saya mahu kalau boleh ada saluran yang khusus di ‘free to air’,” katanya seperti dipetik daripada perkongsian akaun Instagram Berita RTM.

Tambah Fahmi yang merupakan Ahli Parlimen Lembah Pantai, usaha ini merupakan satu cara kementerian memberi sokongan kepada atlet dan peminat sukan tanah air.

Untuk makluman semua, RTM sudah memiliki saluran Sukan RTM yang boleh ditonton di myFreeview menerusi saluran 111 dalam format definisi tinggi (HD). Selain itu, ianya turut sama boleh ditonton di aplikasi dan laman sesawang RTM Klik.

Featured Image: Facebook Fahmi Fadzil


Gandingan Zheng Si Wei-Huang Ya Qiong Raih 10 Kejuaraan Tahun 2022

Beregu campuran China, Zheng Si Wei dan Huang Ya Qiong muncul sebagai pasangan yang merangkul kejuaraan paling banyak bagi tahun 2022 sekaligus menjadikan tahun paling gemilang dalam karier badminton mereka.

Gandingan Si Wei-Ya Qiong mengesahkan merangkul sepuluh kejuaraan sepanjang tahun ini selepas berjaya menumpaskan pasangan Thailand, Dechapol Puavaranukroh dan Sapsiree Taerattanachai dalam perlawanan akhir Jelajah Dunia Akhir BWF 2022, semalam.

Dalam pertarungan terbabit, pasangan yang berusia 25 dan 28 tahun masing-masing ini melakar kemenangan menerusi tiga set permainan yang berkesudahan dengan skor 21-19, 18-21 dan 21-13 dalam tempoh sekitar satu jam permainan di atas gelanggang.

What a year for the world No.1⃣s. 🇨🇳

— BWF (@bwfmedia) December 11, 2022

Untuk makluman, ini juga merupakan kejuaraan Jelajah Dunia Akhir BWF yang kedua dimenangi oleh gandingan campuran No.3 dunia ini selepas memenanginya buat kali pertama pada edisi 2019.

Sebelum ini, Si Wei-Ya Qiong telah berhasil merangkul sembilan kejuaraan yang terdiri daripada Kejohanan Badminton Asia, Terbuka Thailand, Indonesia Masters, Terbuka Indonesia, Terbuka Malaysia, Malaysia Masters, Kejohanan Dunia BWF, Terbuka Denmark dan Terbuka Perancis.

Sepuluh kejuaraan yang dirangkul sepanjang 2022 ini merupakan yang terbanyak pernah dicapai oleh Si Wei-Ya Qiong setakat ini.

Rekod kejuaraan ini mengatasi pencapaian direkodkan oleh mereka pada tahun 2018 lalu dengan merangkul sembilan kejuaraan yang terdiri daripada Indonesia Masters, Terbuka Malaysia, Kejohanan Dunia BWF, Sukan Asia, Terbuka Jepun, Terbuka China, Terbuka Denmark, Terbuka Perancis dan Terbuka China Fuzhou.

Featured Image: Jerry Lee & Emman Flavier / Badminton Asia


Bekas Bos Pasukan Ferrari, Domenicali Bakal CEO Baharu F1?

Bekas bos pasukan Scuderia Ferrari, Stefano Domenicali disebut-sebut sebagai Ketua Pegawai Eksekutif (CEO) baharu untuk sukan Formula One (F1) menurut satu laporan oleh RaceFans.

Ketika ini jawatan tersebut disandang oleh Chase Carey. Beliau telah memegang jawatan tersebut sejak F1 diambil alih oleh Liberty Group pada awal 2017.

Carey juga merupakan Pengerusi F1 pada ketika ini, dan dilaporkan akan terus bersama sukan tersebut sebagai pengerusi, namun bukan lagi sebagai CEO.

NEW: Ex-Ferrari boss Domenicali to take over as Formula 1 CEO – https://t.co/ISYYaX9FfM By @racinglines @racefansdotnet#F1

Andai berita ini benar-benar menjadi kenyataan, ia akan melihat Domenicali kembali semula ke F1 selepas kira-kira enam tahun meninggalkannya.

Domenicali memulakan kerjayanya dalam F1 bersama Scuderia Ferrari pada tahun 1991.

Beliau mengambil alih peranan sebagai bos pasukan Ferrari pada 2008 daripada Jean Todt, yang seterusnya memenangi kejuaraan bersama pengeluar F1 pada tahun tersebut.

Domenicali steps down as Ferrari team principal http://t.co/FKqAvR9nHL #F1

Domenicali meninggalkan Ferrari dan F1 selepas prestasi yang hambar ditunjukkan pasukan pada awal musim 2014.

Beliau seterusnya bekerja bersama syarikat kereta sukan mewah, Lamborghini dan tidak pernah kembali lagi ke F1.


Hampir 24 Tahun Main Bola, Shukor Mahu Gantung But Selepas Lawan JDT

Selepas hampir suku abad bermain bola, final Piala Malaysia menentang Johor Darul Ta’zim (JDT) pada malam esok akan menjadi perlawanan terakhir buat pemain senior Kuala Lumpur City (KL City), Shukor Adan.

Pertahanan berusia 42 itu mengumumkan rancangan persaraannya daripada bola sepak profesional ketika sidang media praperlawanan akhir Piala Malaysia di Stadium Nasional Bukit Jalil, pada hari ini.

“Dalam umur saya 42 tahun, saya tak sangka pula akan ke final, terima kasih kepada Coach Bojan, walaupun saya kurang minit permainan (di pentas Piala Malaysia), atas kepercayaan Coach Bojan saya berada dalam skuad.”

“Benda ni bukan satu perkara yang mudah, kalau Kuala Lumpur (dengan izin Allah) ditakdirkan memenangi Piala Malaysia esok, saya ingin umumkan persaraan saya.”

“Sebenarnya, ini merupakan tahun terakhir saya sebagai pemain bola sepak, jadi (ini) merupakan satu pencapaian dalam karier saya beraksi di pentas final walaupun tidak bermain sekalipun, saya (tetap) berasa bangga.” katanya.

Beliau tidak menafikan ia merupakan perkara yang menyedihkan untuk menggantung but terutamanya telah berkecimpung sebagai di dalam dunia bola sepak hampir selama 24 tahun.

Namun, ini menjadi momen terbaik buatnya untuk mengumumkan menggantung but dan menamatkan karier sebagai pemain bola sepak profesional.

Untuk makluman semua, sepanjang hampir 24 tahun tersebut, Shukor telah menyarung jersi Negeri Sembilan, Selangor, Angkatan Tentera Malaysaia (ATM), Felda United dan Melaka sebelum menyertai skuad Ibu Kota.

Sebagai rekod, Shukor telah menjulang trofi Piala Malaysia sebanyak 4 kali sebelum ini ketika memenanginya bersama Selangor dan Negeri Sembilan sebanyak dua kali masing-masing.

Difahamkan, Shukor yang juga merupakan bekas kapten skuad Harimau Malaya suatu masa dahulu telah dilamar sebagai penolong ketua jurulatih KL City pada musim hadapan.


Kejohanan Dunia BWF: Tiada Masalah Buat Liew Daren Singkirkan Pemain Israel di Pusingan 64

Pemain badminton perseorangan lelaki bebas (independent) negara, Liew Daren, 34 tahun, tidak mempunyai masalah berhadapan pemain Israel, Misha Zilberman pada Pusingan 64 di Kejohanan Dunia BWF 2021.

Daren yang menghuni ranking ke-36 dunia berhasil meraih kemenangan ‘straight set’ dengan keputusan 21-14 dan 21-14 ke atas Misha, ranking ke-47, dalam tempoh masa sekitar 40 minit, sebentar tadi.

TotalEnergies BWF World Championships 2021MS – Round of 6421 21 🇲🇾Daren LIEW🏅14 14 🇮🇱Misha ZILBERMAN🕗 in 39 minutes https://t.co/2so6i85Neh

Untuk makluman semua, ini merupakan pertarungan yang ketiga melibatkan kedua-dua pemain ini. Dua pertembungan terdahulu di Kejohanan Dunia 2018 dan Terbuka India 2018 menyaksikan kedua-dua kemenangan turut berpihak kepada Daren.

Sementara itu, Daren berkemungkinan besar bakal bertemu pemain Hong Kong yang diletakkan sebagai pilihan ke-8 untuk menjuarai kejohanan ini iaitu Ng Ka Long Angus di Pusingan 32.

Bagaimanapun, pemain yang berada di kedudukan ke-9 dunia itu perlu melepasi pemain India, Prannoy Haseena Sunil Kumar yang berada di ranking ke-32 dunia pada Pusingan 64 hari ini.

Featured Image: Badminton Photo / Badminton Association of Malaysia


Malaysia Masters: Kejang Otot Hujung Perlawanan Halang Aidil Atasi Pemenang Emas Sukan SEA 2023

Perseorangan lelaki negara, Aidil Sholeh terpaksa akur tunduk kepada pemenang pingat emas Sukan SEA 2023, Christian Adinata dalam aksi akhir peringkat kelayakan Malaysia Masters 2023.

Mengulas lebih lanjut, Aidil mendedahkan bahawa dirinya hampir mengalami kekejangan otot dan kesakitan yang dialaminya itu menyebabkan tempo permainan yang dipamerkan menjadi semakin perlahan pada set ketiga perlawanan.

“Pada set ketiga itu, saya jaga kaki saya. Saya pun dah nak ‘cramp’ (kejang) tadi. Takut ‘cramp’ terus, saya tak boleh main pula nanti. Itu sebab saya main ‘jauh-jauh’ tadi.”

“Saya rasa agak puas hati tadi main dengan dia (Adinata), dapat ‘rubber game’ (set penentuan) tapi nak menang itu tak dapat pula,” ulas Aidil ketika ditemu ramah wartawan selepas perlawanan menentang Adinata.

PERODUA Malaysia Masters 2023 presented by DAIHATSUMS – Qual. QF16 21 22 🇮🇩Christian ADINATA🥇

21 15 20 🇲🇾Sholeh AIDIL

— BWFScore (@BWFScore) May 23, 2023

Dalam perlawanan tersebut, Aidil terlebih dahulu berada di hadapan selepas memenangi set pertama (21-16) sebelum tewas pada set kedua (15-21) dan mengesahkan kemenangan pada set ketiga (22-20) dalam perlawanan yang berlangsung selama 77 minit itu.

Untuk rekod, Aidil pernah bertemu dengan Adinata dalam saingan Indonesia Masters 2022 yang turut memihak kepada pemain berusia 22 tahun itu dengan keputusan “straight set” 15-21 dan 17-21.

Selain Aidil, empat lagi perseorangan lelaki negara iaitu Leong Jun Hao, Soong Joo Ven, Cheam June Wei dan Mohamed Sikkander Mohamad Hafiz turut terkandas di peringkat kelayakan.


Ranking UCI: Azizulhasni Pelumba Keirin No.3 Dunia Selepas Muncul Juara Asia

Jaguh berbasikal trek negara, Datuk Azizulhasni Awang mencatatkan peningkatan drastik dalam Ranking UCI bagi acara keirin selepas menjuarai perlumbaan di Kejuaraan Basikal Trek Asia 2023 (ACC) baru-baru ini.

Menerusi kemaskini terbaru oleh Kesatuan Berbasikal Antarabangsa (UCI), Azizul yang terkenal dengan julukan The Pocket Rocketman merakamkan loncatan sebanyak tujuh anak tangga sekaligus menghuni tangga ketiga dunia bagi acara berkenaan berbanding tangga kesepuluh pada minggu lalu.

Untuk makluman, kejayaan beliau merangkul emas dalam acara keirin di ACC 2023 baru-baru ini telah menyumbang sebanyak 600 mata sekaligus menjadikan pelumba berusia 35 tahun kelahiran Terengganu itu mengumpul 2,644 mata secara keseluruhan.

A post shared by Azizul | Awang (@azizulhasniawang)

Sementara itu, dalam satu lagi acara berasingan iaitu pecut, Azizul melakarkan peningkatan yang lebih memberangsangkan selepas turut menjuarai perlumbaan acara pecut dalam kejohanan yang sama pada minggu lalu di Velodrom Nasional, Nilai.

Minggu lalu, Azizul berada di tangga ke-19 dunia namun setelah merangkul emas dalam acara pecut yang turut memberikannya 600 mata, beliau berhasil melakar lonjakan sebanyak 13 anak tangga sekaligus meletakkannya di tangga keenam dalam Ranking UCI dengan kutipan 2,289 mata secara keseluruhan.

“Syukur Alhamdulillah, ranking dunia semasa saya telah naik beberapa anak tangga. Seperti gambar yang dikongsikan kepada semua, ranking dunia saya sekarang adalah Keirin – 3, Individual Sprint – 6.

“Sedikit sebanyak ini memberikan suntikan semangat untuk beraksi di Kejohanan Dunia di Glasgow nanti dan juga langkah yang amat positif didalam proses kelayakkan ke Sukan Olimpik Paris 2024.

“Terima kasih tidak terhingga diatas sokongan dan doa daripada anda semua.” tulis Azizul menerusi pelbagai platform media sosialnya pada hari ini.

Sementara itu, seorang lagi pelumba negara, Muhammad Shah Firdaus Sahrom yang merangkul pingat gangsa dalam acara keirin di kejohanan yang sama merekodkan penurunan satu anak tangga berbanding minggu lalu namun masih berada dalam kelompok sepuluh pelumba terbaik dunia iaitu tempat ketujuh.


King’s Cup: Tajikistan Cipta Kejutan Ke Atas Trinidad & Tobago

Saingan King’s Cup membuka tirai dengan skuad kebangsaan Tajikistan mencipta kejutan ke atas Trinidad & Tobago di peringkat separuh akhir.

Kejutan itu sekaligus membolehkan Tajikistan yang dibimbing Petar Segrt melangkah ke perlawanan akhir yang akan berlangsung pada 25 September kelak.

Dalam perlawanan terbabit Trinidad yang menghuni ranking ke-101 dunia terlebih dahulu membuka jaringan menerusi Judah Gracia pada minit 27. Permainan separuh masa pertama tamat dengan keputusan 1-0 memihak kepada skuad kendalian Angus Eve.

#ChangsuekLive Full Time หมดเวลาการเเข่งขัน ฟุตบอลชิงถ้วยพระราชทานคิงส์คัพ ครั้งที่ 48 รอบรองชนะเลิศ

🇹🇹 ทีมชาติตรินิแดด แอนด์ โตเบโก 1-2 ทีมชาติทาจิกิสถาน 🇹🇯#ทีมชาติไทย #TogetherAsOne #Changsuek #บอลไทย #ฟุตบอลไทย #FIFADAY #InternationalAmatch #KingsCup48 #คิงส์คัพ #ผลบอล pic.twitter.com/AlF0EhY4x3

— Changsuek (@Changsuek_TH) September 22, 2022

Bagaimanapun, Tajikistan, ranking ke-109, berhasil bangkit menyamakan kedudukan menerusi Muhammadzhon Rahimov pada minit 47’. Sekitar 15 minit sebelum tamatnya waktu permainan, Tajikistan berhasil menembusi gawang Trinidad menerusi pemain gantian, Ekhsoni Pandzhshanbe.

Kedudukan 2-1 itu berkekalan sehingga pengadil meniup wisel menamatkan permainan.

Tajikistan akan menantikan cabaran samada tuan rumah, Thailand atau Malaysia di perlawanan akhir kelak. Trinidad pula akan ke perlawanan penentuan tempat ketiga, pada hari yang sama.


Sarawak United Lengkapkan Kuota Import Dengan Pemain Perancis-Kemboja, Ivory-Togo & Argentina-Itali

Jendela perpindahan pertama Liga Malaysia 2022 telah pun ditutup dan pendatang baharu Liga Super, Sarawak United sempat melengkapkan kuota importnya dengan kehadiran tiga pemain baharu.

Menerusi makluman di pelbagai platform media sosialnya, pasukan yang mendapat julukan Kenyalang Emas ini merekrut khidmat pemain tengah kacukan Perancis-Kemboja, penyerang Ivory-Togo dan pertahanan Argentina-Itali.

⚫🔴🟡Welcome to Sarawak Boris Kok!!Berasal dari Kemboja 🇰🇭 untuk memperkuatkan lagi barisan tengah Kenyalang Emas!#kutakkanberhenti #sarawakunitedfc #encangsampechampion #kitajuara #goldenhornbill #bringbackourglory pic.twitter.com/IIAZ7i0zLU

Paling mencuri tumpuan, kehadiran pemain tengah kelahiran Perancis berdarah Kemboja, Boris Kok yang berusia 30 tahun. Bekas pemain Liga Perancis dan Phnom Penh Crown FC ini ditandatangani oleh Sarawak United untuk mengisi kuota pemain import ASEAN.

Keduanya, skuad kendalian E. Elavarasan mendapatkan penyerang kacukan Ivory-Togo merangkap bekas pemain dua buah pasukan Liga Malaysia iaitu Kuala Lumpur dan Negeri Sembilan, Francis Kone yang berusia 31 tahun.

⚫🔴🟡Welcome to Sarawak Gonzalo Manuel Soto 🇦🇷Our new centre-back!#kutakkanberhenti #sarawakunitedfc #encangsampechampion #kitajuara #goldenhornbill #bringbackourglory pic.twitter.com/HcYsq7siK6

Melengkapkan kuota pemain mereka adalah pertahanan kelahiran Argentina yang mempunyai kerakyatan Itali, Gonzalo Manuel Soto. Dia juga berumur 31 tahun dan pernah beraksi dalam kancah tempatan bersama Kelab Bola Sepak Perbadanan Kemajuan Negeri Selangor (PKNS FC) sekitar tahun 2016 dan 2017.

Sementara itu, dua pemain import lagi merupakan pemain yang dikekalkan daripada skuad musim lalu. Mereka ialah Uche Agba (Nigeria) dan Lee Chang-hoon (Republik Korea) yang merupakan penyerang dan pemain sayap masing-masing.

Untuk makluman semua, Sarawak United bakal membuka kempen Liga Super dengan menentang naib juara pada musim lalu, Kedah Darul Aman FC (Kedah) pada 4 Mac di laman sendiri, Stadium Negeri, Kuching.

Featured Image: Sarawak United FC Officials


Goh Jin Wei Umum Sambung Karier Badminton Sebagai ‘Independent Player’

Pemain perseorangan wanita negara merangkap juara remaja dunia sebanyak dua kali, Goh Jin Wei yang bersara sekitar dua bulan lalu mengumumkan menyambung kembali karier badmintonnya.

Bagaimanapun, pemain berusia 21 tahun ini akan kembali beraksi sebagai ‘independent player’ atau pemain bebas bukan di bawah naungan Persatuan Badminton Malaysia (BAM).

Perkembangan terbaru ini diumumkan sendiri oleh Jin Wei menerusi satu video berdurasi dua minit yang dimuat naik di saluran (channel) miliknya di Youtube, malam tadi.

“Semua orang tahu, saya telah bersara daripada skuad kebangsaan dua bulan lalu, sejak daripada itu saya hidup dalam penyesalan setiap hari.”

“Tidak dinafikan badminton telah menjadi sebahagian daripada hidup saya. Saya sangat berharap untuk kembali bermain tanpa menghiraukan sebarang status atau tahap.”

“Buat masa sekarang, saya berhajat untuk menyambung karier (badminton) saya sebagai pemain bebas.” kata pemain kelahiran Pulau Pinang ini.

Dalam video yang sama, Jin Wei turut berkongsikan hasratnya untuk kembali beraksi di gelanggang turut mendapat perhatian BAM dan telah dipelawa untuk kembali bersama skuad kebangsaan.

“Saya sangat berbesar hati dipelawa menyertai (kembali) skuad kebangsaan, saya tidak dapat jelaskan bagaimana perkara ini sangat bermakna buat saya,”

“Ini merupakan penghormatan yang besar buat saya untuk menerima pelawaan sebegini, saya ingin merakamkan ucapan terima kasih yang tidak terhingga kepada skuad kebangsaan kerana mempercayai saya,” tambahnya.

Bagaimanapun, pelawaan tersebut ditolak dengan baik oleh Jin Wei kerana tidak mampu memberikan komitmen 100% serta memenuhi tuntutan dan kelayakan untuk skuad kebangsaan buat masa ini kerana masalah kesihatannya.

Pada pendapatnya, perkara ini akan merugikan negara dan menutup peluang buat pemain lain bersama skuad kebangsaan.

Untuk makluman semua, Jin Wei membuat keputusan mengumumkan persaraan sekitar September 2021 kerana bergelut dengan tahap kesihatannya selepas menjalani pembedahan membuang sebahagian ususnya pada tahun 2019.

Featured Image: Badminton Association of Malaysia


Ranking BWF: ‘Patatimo Boys’ Duduki Tangga Ke-50, Man-Tee Masuki Kelompok 25 Terbaik

Beregu badminton lelaki muda negara, Wan Arif Junaidi dan Muhammad Haikal Nazri berhasil menggapai satu lagi kedudukan tertinggi dalam karier mereka pada minggu ini.

Menerusi kemaskini terbaru oleh Persekutuan Badminton Dunia (BWF), pasangan yang terkenal dengan julukan ‘Patatimo Boys’ kini berada di ranking ke-50 dunia buat pertama kali.

Arif-Haikal yang mempunyai 30,550 mata berada di kedudukan berkenaan selepas melangkau empat anak tangga berbanding kedudukan mereka pada minggu lalu.

Untuk pengetahuan semua, ini merupakan peningkatan positif kesepuluh direkodkan oleh pemain berusia 20 dan 19 tahun masing-masing ini dalam tahun 2022. Sebagai perbandingan, mereka bermula di ranking ke-103 pada 3 Januari lalu.

Sementara itu, sepasang lagi beregu muda negara, Man Wei Chong dan Tee Kai Wun pula menempatkan mereka dalam kelompok 25 beregu terbaik dunia dengan berada di ranking ke-24, minggu ini.

Setakat ini, Wei Chong-Kai Wun yang berusia 23 dan 22 tahun masing-masing memiliki 47,200 mata dan melangkau tiga anak tangga berbanding kedudukan pada minggu lalu.

Bagi Wei Chong-Kai Wun pula, ini merupakan peningkatan positif kesembilan yang diraih bagi tahun ini. Pada 3 Januari lalu, mereka bermula di ranking ke-64 dunia.


Pemilik Man City, CFG Ambil Alih Satu Lagi Kelab – Palermo FC

City Football Group (CFG) yang merupakan pemilik kepada Manchester City (Man City) menambah satu lagi kelab bola sepak di bawah pegangannya.

Terbaru, kelab yang beraksi dalam kancah bola sepak Itali, Palermo FC menjadi miliknya selepas mengambil alih pegangan majoriti pasukan tersebut.

Perkara ini turut dimaklumkan oleh Palermo menerusi satu kenyataan rasmi di laman sesawang dan pelbagai platform media sosial milik pasukan berpangkalan di Pulau Sicily, semalam.

Welcome to the family, @Palermofficial! 💙

— Manchester City (@ManCity) July 4, 2022

Sementara itu, walaupun telah dimiliki oleh CFG, pemilik lama pasukan berkenaan, Dario Mirri akan kekal sebagai Presiden dan Ahli Lembaga Pengarah Palermo FC.

Bagi musim 2021-22 kelak, Palermo akan beraksi dalam saingan divisyen dua, Serie B. Mereka mendapat promosi ini selepas berjaya menumpaskan Padova 2-0 secara agregat dalam perlawanan “play-off”, baru-baru ini.

Untuk makluman semua, di bawah payung CFG yang ditubuhkan pada tahun 2013 ini, mereka memiliki serta mempunyai pegangan terhadap 12 kelab bola sepak di seluruh dunia.

Selain daripada Man City, mereka memiliki pegangan dalam New York City FC (Amerika Syarikat), Melbourne FC (Australia), Yokohama F. Marinos (Jepun), Montevideo City Torque (Uruguay), Girona Futbol Club (Sepanyol), Sichuan Jiuniu FC (China), Mumbai City FC (India), Lommel SK (Belgium), Estac (Perancis) dan terbaru, Palermo FC (Itali).

Selain itu, mereka turut menjalinkan kerjasama dengan sebuah kelab berpangkalan di Bolivia iaitu Club Bolivar.


Pemilik TRW Kelantan FC Lawat USM ‘Belajar’ Berkenaan Sains Sukan

Bukan sekadar cakap kosong, pemilik pasukan TRW Kelantan FC telah melakukan lawatan ke Universiti Sains Malaysia (USM), Kubang Kerian bagi mendapatkan nasihat berkenaan sains sukan.

Sebelum ini, dalam satu temubual bersama [email protected], pemiliknya, Norizam Tukiman mengumumkan mahu menjalinkan kerjasama bersama USM.

Kerjasama itu mahu dijalankan bagi menerapkan sains sukan dalam rutin latihan pasukan TRW Kelantan FC sekaligus akan memaksimumkan kemampuan dan pontensi para pemainnya.

Dalam lawatan yang dilakukan oleh Norizam semalam, delegasi TRW Kelantan FC telah dijemput untuk bertemu dengan beberapa ahli akademik di Pusat Pengajian Sains Kesihatan USM.

Antaranya Profesor Oleksandr Krasilshchikov yang mempunyai pengalaman berkenaan sukan dalam temasya besar seperti Sukan SEA, Sukan Asia Selatan dan Sukan Olimpik.

Selain itu, Norizam turut bertemu dengan Pakar Teknologi Makanan, Profesor Dr. Wan Rosli dan Pensyarah Program Sains Senaman dan Sukan, Encik Erie Zuraidee.

Berdasarkan reaksi oleh para peminat dan penyokong di ruangan komen, rata-rata memberikan pujian dan sokongan atas usaha yang dilakukan oleh Norizam tersebut.

Featured Image: TRW Kelantan FC


King’s Cup: Tajikistan Muncul Juara, Atasi Malaysia Menerusi Penalti

Tajikistan muncul juara buat pertama kali saingan King’s Cup yang dianjurkan oleh Persatuan Bola Sepak Thailand (FAT).

Kejuaraan itu dicetak setelah menundukkan Malaysia menerusi penentuan sepakan penalti dalam perlawanan akhir, sebentar tadi.

Skuad bimbingan Petar Sagrt memenangi penentuan sepakan penalti tersebut dengan skor 3-0. Ketiga-tiga taruhan awal skuad negara iaitu Dion Cools, Nazmi Faiz dan Safawi Rasid gagal menjaringkan sebarang gol sekaligus memberikan kemenangan kepada Tajikistan.

Sebelum itu, aksi 90 minit permainan yang berlangsung di 700th Anniversary Stadium, Ciang Mai dalam keadaan hujan lebat antara Malaysia dan Tajikistan terikat tanpa sebarang jaringan.

Keputusan itu didorong oleh kecemerlangan penjaga gol negara, Syihan Hazmi yang mengekang beberapa percubaan tepat daripada pemain Tajikistan sepanjang permainan tersebut.

Ini menjadikan Malaysia menamatkan kempen King’s Cup edisi kali ke-48 selaku naib juara.

Sementara itu, tuan rumah, Thailand pula menamatkan kempen ini selaku pasukan di tempat ketiga selepas berjaya menumpaskan Trinidad & Tobago, petang tadi.

Featured Image: Football Association of Malaysia


Sang Kenari Ganti Lira Dengan Penjaring Terbanyak Liga Super 2020 & 2021

Bekas penyerang Selangor FC, Ifedayo Olusegun bakal kembali menghangatkan saingan Liga Malaysia 2023 apabila disahkan menyertai skuad kendalian Nafuzi Zain pada jendela perpindahan kedua yang akan dibuka bermula 5 Julai nanti.

Pengumuman tersebut hadir menerusi kenyataan yang disiarkan melalui pelbagai media sosial Kedah Darul Aman (Kedah) FC, sebentar tadi.

Seperti sedia maklum, reputasi Ifedayo amat digeruni lawan selepas menjaringkan 70 gol Liga Super setakat ini hasil enam musimnya bersama tiga kelab berbeza; Felda United, Melaka United dan Selangor.

Jumlah gol tersebut meletakkan pemegang dwikerakyatan Nigeria-Bahrain itu penjaring kelima terbanyak liga utama Malaysia di belakang Indra Putra Mahyuddin (102), Ashaari Samsuddin (84), Amri Yahyah (79) dan Baddrol Bakhtiar (77).

IFEDAYO OLUSEGUN, PENYERANG BAHARU DIGERUNI SANG KENARI

Tidak asing dengan Liga Malaysia, nama Ifedayo kembali dan kali ini pasukan Sang Kenari menjadi medan terbaik beliau. https://t.co/5j0bwkFFVr pic.twitter.com/XVF0zqj7CJ

— KEDAH DARUL AMAN FC (@kda_fc) June 28, 2023

Dalam pada itu, dia turut memimpin senarai penjaring terbanyak import dalam sejarah Liga Super, diikuti penyerang Johor Darul Ta’zim, Bergson (61) dan penyerang legenda Kedah serta ATM FA, Marlon Alex James (60).

Daripada 70 gol yang dijaringkan, 38 gol dalam dua musim bersama Selangor menyaksikan Ifedayo dinobatkan sebagai penjaring terbanyak Liga Super bagi musim 2020 dan 2021.

Kehadiran pemain berusia 32 tahun itu diharapkan dapat menggantikan kekosongan yang ditinggalkan bekas penjaring terbanyak skuad berjulukan Sang Kenari, Willian Lira yang sah tidak lagi bersama pasukan tersebut.

Sebelum ini, Willian Lira telah dilepaskan Kedah selepas tampil dalam 14 perlawanan dan menjaringkan lapan gol. Walaupun begitu, hala tuju penyerang Brazil itu masih belum diketahui.

Featured Image: Melaka United FC


Kelayakan Piala Asia: Bahrain, Turkmenistan Uji Juara Piala AFF Sebelum Bertemu Malaysia Di SNBJ

Pasukan kebangsaan yang berada di tangga ke-89 dan ke-134 dunia iaitu Bahrain dan Turkmenistan akan menguji juara Piala AFF 2020, Thailand sebelum turun beraksi menentang Malaysia dalam pusingan akhir Kelayakan Piala Asia 2023 di Kuala Lumpur.

‘Uji kaji’ Bahrain dan Turkmenistan bertemu Thailand di negara terbabit dilihat sebagai persiapan rapi oleh kedua-dua pasukan tersebut untuk menyesuaikan diri dengan cuaca serta corak permainan bola sepak di rantau asia tenggara sebelum beraksi di Stadium Nasional Bukit Jalil (SNBJ).

Turkmenistan dijadualkan bertemu skuad Gajah Perang yang berada di ranking ke-111 dunia pada 27 Mei di Stadium SI SA KET, Sisasket manakala Bahrain pula akan turun menentang pasukan yang sama selang empat hari kemudian di Stadium BG Pathum, Bangkok.

Baca: FAM Jual Tiket Kombo RM100 Bagi Enam Perlawanan Kelayakan Piala Asia di SNBJ

Kedua-dua pasukan disahkan bertemu Thailand selepas Persekutuan Persatuan Bola Sepak Antarabangsa (FIFA) menghantar surat pengesahan yang turut mengiktiraf kedua-dua perlawanan ini sebagai Perlawanan Antarabangsa Tier 1 yang dikongsikan oleh Persatuan Bola Sepak Thailand (FAT) pada hari ini.

Untuk makluman semua, Bahrain dan Turkmenistan merupakan dua pasukan yang berada di dalam Kumpulan E bersama-sama Malaysia dan Bangladesh.

Sebagai perbandingan, Malaysia yang kini dibimbing oleh jurulatih kelahiran Korea, Kim Pan-gon membuat persediaan dengan menentang Brunei Darussalam (ranking ke-191) dan Hong-Kong (ranking ke-147) pada 27 Mei dan 1 Jun kelak.

Sebagai tambahan, di pusingan akhir kelayakan ini, kesemua 24 pasukan daripada enam kumpulan akan merebut 11 slot terakhir untuk mara ke saingan Piala Asia 2023. 11 slot itu akan diberikan kepada juara setiap kumpulan serta lima naib juara terbaik daripada enam kumpulan.


MB Johor Umum 27 Nov Cuti Sempena JDT Ke Final Piala Malaysia

Kerajaan Negeri Johor mengumumkan 27 November iaitu Ahad nanti sebagai cuti peristiwa bagi negeri seluruh negeri itu.

Cuti itu diberikan bersempena dengab kejayaan Johor Darul Ta’zim (JDT) mara ke perlawanan akhir Piala Malaysia 2022 yang berlangsung pada hari esok.

Cuti itu diumumkan oleh Menteri Besar Johor, Datuk Onn Hafiz Ghazi menerusi pelbagai platform media sosialnya, pada hari ini.

Tahniah JDT yang telah mara ke perlawanan akhir Piala Malaysia 2022 pada Sabtu ini, 26 November 2022.

Sama-sama kita ramai-ramai hadir ke Stadium Nasional Bukit Jalil esok bagi terus memberi sokongan padu kepada pasukan JDT!

— Onn Hafiz Ghazi (@onnhafiz) November 25, 2022

Ia juga sebagai menghargai sokongan padu yang sentiasa diberikan oleh rakyat Johor serta penyokong tegar skuad berjulukan Harimau Selatan ini.

Dalam pengumuman yang sama, Onn turut merakamkan ucapan tahniah ke atas JDT atas kemaraan ke pentas akhir ini dan menyeru rakyat dan penyokong hadir beramai-ramai ke Stadium Nasional Bukit Jalil (SNBJ) untuk memberikan sokongan.

Untuk makluman, perlawanan akhir Piala Malaysia kali ini akan mempertemukan JDT dengan Selangor FC yang kini dibimbing oleh bekas kerua jurulatih skuad kebangsaan, Tan Cheng Hoe.

Featured Image: Twitter Onn Hafiz Ghazi


2022 Jadi Tahun Terakhir Irfan Bakti Bergelar ‘Coach’ Bola Sepak

Jurulatih berpengalaman, Irfan Bakti Abu Salim menyatakan tahun 2022 bakal menjadi tahun terakhirnya bergelar jurulatih bola sepak.

Dimaklumkan, beliau mahu menoktahkan persaraannya dengan membawa Kuching City FC pada musim ini mendapat promosi ke saingan Liga Super 2023.

Jurulatih yang bakal memasuki usia 71 tahun itu menyatakan perkara sedemikian menerusi satu laporan akhbar tempatan, Harian Metro, minggu ini.

“Tahun ini Insya-Allah adalah tahun terakhir saya bergelar jurulatih bola sepak selepas lebih 26 tahun bergiat aktif dalam bidang itu sejak berumur 45 tahun lagi.

“Lagipun dengan memasuki usia 72 tahun musim depan, saya rasa sudah tiba masanya untuk berehat dalam sukan yang diminati ini sekaligus memberi peluang kepada jurulatih lain untuk meneruskan kerjaya mereka dalam bidang kejurulatihan ini,” kata Irfan seperti dipetik daripada portal akhbar tersebut.

Untuk makluman semua, Irfan telah melatih sekitar 10 pasukan samada yang berpangkalan di dalam mahupun luar negara sepanjang lebih suku abad berkarier dalam bidang kejurulatihan.

Antara pencapaian Irfan adalah memberikan kejuaraan kepada Pulau Pinang (Liga Perdana 1 2001, Piala FA 2002, Piala Sumbangsih 2003) dan Terengganu (Piala FA 2011).

Featured Image: Kuching City FC


Korea Masters: Gandingan China No.162 Dunia Sekat Soon Huat-Shevon Lai Ke Pentas Akhir

Tiada pentas akhir buat pasangan beregu campuran bebas (independent) negara, Goh Soon Huat dan Shevon Jemie Lai dalam kejohanan Korea Masters 2022 – Jelajah Dunia Super 300 BWF.

Ini kerana kemaraan mereka disekat oleh gandingan beregu campuran China yang menghuni ranking ke-162 dunia, Ou Xuan Yi dan Huang Ya Qiong di peringkat separuh akhir, sebentar tadi.

Dalam perlawanan tersebut, Soon Huat-Shevon Lai tumpas secara ‘straight set’ dengan skor 11-21 dan 15-21 dalam tempoh masa sekitar setengah jam permainan.

2022 Gwangju YONEX Korea MastersXD – Semi final          🇨🇳Xuan Yi OU🏅21 21 🇨🇳Ya Qiong HUANG🏅11 15 🇲🇾Soon Huat GOH          🇲🇾Shevon Jemie LAI

🕗 in 33 minutes https://t.co/adGuRPBVVR

— BWFScore (@BWFScore) April 16, 2022

Untuk makluman semua, Ya Qiong membentuk gandingan baharu bersama Xuan Yi bermula sekitar pertengahan Mac, tahun ini.

Sebelum ini, Ya Qiong membentuk gandingan bersama Zheng Si Wei dan gandingan ini pernah menghuni ranking No.1 dunia serta memenangi pelbagai gelaran termasuk pingat perak Sukan Olimpik Tokyo 2020.

Sementara itu, di pentas akhir yang dijadualkan berlangsung esok, Xuan Yi dan Ya Qiong akan membuat perhitungan dengan beregu senegaranya, Wang Yi Lyu dan Huang Dong Ping untuk merebut gelaran sebagai juara Korea Masters 2022 dalam kategori beregu campuran.

Featured Image: Victor Sports Official Instagram


Kelantan United Lengkapkan Pemain Import Dengan Bekas ‘Midfielder’ Serie A

Barisan pemain import pasukan Liga Premier, Kelantan United FC untuk musim ini lengkap setelah masuknya bekas pemain tengah yang pernah beraksi dalam kancah Serie A bersama ACF Fiorentina.

Pemain yang dimaksudkan ialah Amidu Salifu yang berusia 29 tahun. Dia diperkenalkan sebagai pemain baharu skuad The Green Deer menerusi satu makluman di pelbagai media sosialnya, pada hari ini.

Amidu merupakan pemain kelahiran Accra, Ghana. Dia memulakan karier bola sepaknya di bumi Itali dengan menyertai pasukan Vicenza pada tahun 2010. Tidak lama kemudian, Amidu berhijrah ke Fiorentina yang beraksi bersama pasukan tersebut sehingga tahun 2020.

Bagaimanapun, Amidu hanya meraih beberapa penampilan sahaja bersama Fiorentina dan kebanyakan kariernya dipinjamkan ke pasukan-pasukan liga bawahan di Itali seperti Catania, Modena, Perugia, Brescia dan beberapa pasukan yang lain lagi.

Selain Itali, Amidu turut mempunyai pengalaman beraksi di Kuwait. Manakala pasukan terakhir diwakilinya sebelum berhijrah ke Kelantan United adalah Petrolul Ploiesti dalam saingan Liga Romania.

Berdasarkan rekod dalam portal informasi bola sepak antarabangsa, Transfermarkt, Amidu telah meraih 205 penampilan serta 3 jaringan gol secara keseluruhan setakat ini. Sebagai tambahan, Amidu pernah meraih pengalaman beraksi bersama skuad pelapis negaranya, Ghana Bawah 20 Tahun (B-20).

Penyertaan Amidu telah melengkapkan empat kuota pemain import skuad kendalian Syamsul Saad. Sebelum ini, Kelantan United telah mendapatkan khidmat Jacob Njoku serta mengekalkan Masashi Motoyama dan Shukei Fukai.


Valentino Rossi Sertai Pasukan Malaysia Harungi Saingan MotoGP 2021

Juara dunia sembilan kali, Valentino Rossi diumumkan secara rasmi akan menyertai Petronas Yamaha Sepang Racing Team (SRT) untuk mengharungi saingan MotoGP 2021 kelak.

Difahamkan, Rossi menandatangani kontrak bersama pasukan Malaysia ini selama setahun dan ini juga bermakna peminat-peminat sukan permotoran akan dapat melihat kelibat pelumba berusia 41 tahun itu buat semusim lagi dalam saingan perlumbaan motosikal kelas premier.

Penghijrahannya daripada pasukan kilang, Yamaha Factory Racing ke pasukan satelit, Petronas Yamaha SRT menyaksikan pelumba kelahiran Urbino, Itali ini akan kekal menunggang jentera Yamaha YZR-M1 buat musim kesembilan berturut-turut.

VR46: I am very happy to continue riding in 2021 & to do it with PETRONAS Yamaha SRT They are very serious & very well organised. It’ll be nice to have Franco as my team-mate, as he’s an Academy rider, it’s going to be cool. I think we can work together to make good things happen pic.twitter.com/Fba9B5u01b

Selain itu, Rossi akan menjadi rakan sepasukan kepada bekas anak didiknya, Franco Morbidelli untuk saingan musim hadapan. Satu perkara yang cukup menarik untuk disaksikan oleh para peminat MotoGP seluruh dunia.

Untuk rekod, Petronas Yamaha SRT mula menyertai saingan MotoGP pada tahun 2019 di mana  pasukan ini, menerusi para pelumbanya telah meraih tujuh podium musim lalu.

Musim ini, setakat tujuh perlumbaan, Petronas Yamaha SRT telah meraih empat podium dan mencatatkan tiga kemenangan.


Piala Suhandinata: Malaysia Tumpas Di Tangan Indonesia, Hasrat Rebut Trofi Berkubur

Malaysia terpaksa akur menamatkan saingan Kumpulan A dalam Kejohanan Berpasukan Campuran Remaja Dunia BWF atau Piala Suhandinata 2022 selaku naib juara.

Biarpun mencatatkan kemenangan 5-0 ke atas Sweden dan Latvia dalam dua perlawanan akhir, Malaysia merekodkan kekalahan 1-4 kepada Indonesia merangkap juara bertahan dalam perlawanan terakhir, semalam.

Dalam perlawanan tersebut, hanya wakil negara yang turun pada perlawanan pertama, perseorangan lelaki, Justin Hoh merekodkan kemenangan sekaligus menyumbang mata tunggal buat pasukan negara.

Rafli Ramanda-Az Azahra Dania def. Wong Vin Sean-Lai Ting Cen 21-15 21-13#DemiMalaysia #BadmintonMalaysia pic.twitter.com/H8Dbl7TNNM

— BAM (@BA_Malaysia) October 19, 2022

Dengan kedudukan selaku naib juara, Malaysia secara langsungnya terkeluar daripada perebutan trofi kejuaraan. Ini berikutan format kejohanan ini menyaksikan hanya juara dari 8 buah kumpulan sahaja dapat mara ke peringkat suku akhir untuk menentukan kedudukan juara serta tempat kedua hingga kelapan.

Manakala naib juara kumpulan akan mara peringkat seterusnya untuk merebut kedudukan kesembilan hingga kedudukan ke-16 bagi kejohanan ini.

Untuk perlawanan seterusnya, Malaysia dijadualkan bertemu India.

Sebagai rekod, edisi lalu yang berlangsung pada tahun 2019 menyaksikan Malaysia menutup kejohanan berpasukan bagi usia bawah 19 tahun ini di kedudukan kesembilan.


Pemain Badminton Rusia Tidak Dibenarkan Beraksi Di Pentas Antarabangsa – Bermula Terbuka Jerman 2022

Pemain-pemain badminton dan para pegawai dari Rusia dan Belarus tidak dibenarkan untuk menyertai atau terlibat dalam sebarang kejohanan badminton yang diiktiraf oleh Persekutuan Badminton Dunia (BWF) sehingga diberitahu kelak.

Menerusi satu kenyataan yang dikeluarkan semalam, tindakan tersebut dilakukan oleh badan induk badminton dunia itu bagi meningkatkan lagi ‘tekanan’ terhadap kerajaan Rusia dan Belarus yang menceroboh Ukraine.

Larangan buat para pemain dan pegawai dari dua negara berkenaan untuk menyertai sebarang kejohanan antarabangsa itu bermula dengan saingan Terbuka Jerman 2022 yang akan bermula pada 8 Mac kelak.

An update from #BWF in response to @iocmedia EB Recommendations👇 pic.twitter.com/C1dSt2a1ol

Berdasarkan pemerhatian, sebilangan pemain Rusia telah pun didaftarkan untuk beraksi di kejohanan bertaraf Jelajah Dunia Super 300 BWF terbabit. Namun, perkembangan terbaru ini menyaksikan mereka terpaksa mengucapkan ‘good bye’ kepada kejohanan ini.

Antaranya perseorangan wanita Evgeniya Kosetskaya (ranking ke-26), beregu lelaki Vladimir Ivanov dan Ivan Sozonov (ranking ke-15), beregu wanita Anastasiia Akchurina dan Olga Morozova (ranking ke-36) serta beregu campuran Rodion Alimov dan Alina Davletova (ranking ke-18).

Bagaimanapun, BWF memberikan ruang kepada sebilangan kecil pemain-pemain Rusia yang terlibat dalam kejohanan badminton para berganda pada minggu ke-9 dan minggu ke-10 di Sepanyol.

Ini disebabkan mereka telah pun berada di sana dan larangan ini sukar dilakukan dalam masa yang singkat. Bagaimanapun, mereka perlukan beraksi sebagai pemain neutral dan tidak mewakili negara masing-masing.

Tindakan menghalang para pemain dan pegawai dari kedua-dua negara berkenaan oleh BWF ini selaras dengan gesaan oleh Ahli Lembaga Eksekutif Jawatankuasa Olimpik Antarabangsa (IOC).

Terdahulu, BWF bertindak membatalkan semua kejohanannya di Rusia dan Belarus. Selain itu, bendera Rusia dan Belarus tidak akan dikibarkan dan lagu kebangsaan kedua-dua negara berkenaan tidak akan dimainkan di mana-mana kejohanannya.


Jenama Kereta Korea Jadi Rakan Rasmi Automotif FAM & Harimau Malaya

Syarikat pembuat kereta dari Republik Korea, Kia diangkat selaku rakan rasmi automotif Persatuan Bola Sepak Malaysia (FAM) dan skuad kebangsaan, Harimau Malaya secara rasminya pada hari ini.

Perkembangan ini hadir selepas badan induk bola sepak negara menjalinkan kerjasama strategik bersama jenama syarikat kereta ini menerusi pengedarnya di Malaysia, Dinamikjaya Motors Sdn. Bhd. (DJM) yang merupakan anak syarikat kepada Bermaz Auto Berhad.

Hasil daripada kerjasama ini, FAM mendapat tiga unit kenderaan utiliti besar (GUV) model baharu, Kia Carnival 2022 untuk digunakan oleh skuad Harimau Malaya.

Kenderaan ini juga dapat memberi faedah kepada Unit Pasukan Kebangsaan yang diketuai oleh Ketua Jurulatih Harimau Malaya, Kim Pan-gon untuk melakukan pemerhatian pemain-pemainnya di seluruh negara selain melancarkan kerja-kerja logistik Unit Pentadbiran FAM.

“Menerusi kejayaan serta persembahan berkualiti Harimau Malaya pada Kelayakan Piala Asia 2023 di Stadium Nasional Bukit Jalil, ia berjaya menarik perhatian DJM untuk meneruskan jalinan kerjasama bersama kami sekaligus menjadi rakan rasmi automotif FAM dan Harimau Malaya.

“Sebagai presiden FAM, sudah tentu jalinan kerjasama ini adalah pencapaian yang amat membanggakan di mana FAM dapat meluaskan lagi hubungan strategik bersama syarikat-syarikat gergasi di luar sana.

“Harapan saya menerusi jalinan kerjasama bersama DJM, ia dapat memberi motivasi kepada skuad Harimau Malaya untuk terus melakukan yang terbaik demi mengharumkan nama Malaysia di pentas dunia,” kata Presiden FAM, Datuk Haji Hamidin Mohd Amin.

Featured Image: Football Association of Malaysia


Sukanz XI: Amri, Hidalgo & Josue Antara 11 Pemain Terbaik ‘Matchday’ Ke-12 Liga Super

‘Matchday’ ke-12 Liga Super yang berlangsung pada pertengahan minggu ini telah melabuhkan tirainya, semalam. Seperti perlawanan-perlawanan yang lain, beberapa pemain dilihat mencuri perhatian kami ketika beraksi bersama pasukan masing-masing.

Tanpa melengahkan masa lagi, berikut adalah 11 pemain terbaik pilihan Sukanz dan mengapa kami memilihnya:

Penjaga gol Perak dan skuad kebangsaan, Hafizul Hakim menjadi pilihan kami untuk mengisi senarai 11 pemain terbaik di posisi penjaga gol kali ini. Ketangkasannya di hadapan gawang dan aksi penyelamatan dilakukannya berjaya memberikan Perak kemenangan tanpa bolos sewaktu menentang PJ City di Stadium Majlis Bandaraya Petaling Jaya (MBPJ).

Pertahanan berusia 22 tahun ini dipilih oleh ketua jurulatih, Nafuzi Zain untuk mengisi kekosongan bek kiri yang ditinggalkan oleh Arif Fadzilah yang menjalani penggantungan. Dalam perlawanan menentang UiTM, Azarul menampilkan aksi yang baik semasa bertahan dan juga menyerang. Dia turut terlibat merencanakan gol kedua Terengganu dengan melakukan hantaran kepada Hakimi Abdullah sebelum disudahkan oleh Faisal Halim menerusi tandukan.

Akhir-akhir ini, Sabah menampilkan persembahan yang agak cemerlang dan konsisten termasuk ketika menentang Melaka United di Stadium Likas. Pertahanan import dari Korea, Park Tae-su yang menjadi pemimpin mereka di barisan pertahanan telah memberikan satu ‘assist’ kepada Amri Yahyah untuk gol ketiga Sabah.

Sri Pahang mencatatkan keputusan seri 2-2 ketika menentang Selangor semalam. Namun begitu, benteng pertahanan yang diketuai oleh Herold Goulon berjaya mengekang asakan Selangor sekitar 70 minit permainan sebelum bolos hasil jaringan Hein Htet Aung dan Ifedayo Olusegun masing-masing pada minit ke-76 dan ke-87.

Aksi antara tuan rumah, Kedah Darul Aman dan pasukan pelawat, Johor Darul Ta’zim (JDT) berlangsung dengan sengit pada selasa lalu. Pertahanan kanan, Matt Davies menjadi salah satu individu yang mempamerkan ‘work rate’ yang tinggi dengan membantu JDT bukan sahaja ketika bertahan malah naik ke atas untuk menyerang.

Pemain yang paling mencuri tumpuan pada aksi ke-12 Liga Super. Baru sahaja tiba di Kuantan sebagai pemain import baharu, Hidalgo tidak mempunyai masalah untuk terus memberikan impak kepada Sri Pahang yang bergelut di zon penyingkiran. Pemain berkaki kidal ini menjadi nadi serangan Sri Pahang serta menghasilkan satu ‘assist’ dan satu gol ketika menentang Selangor.

Sebelum sepak mula perlawanan, skuad ibu kota dimomokkan akan menerima nasib yang malang apabila melayan kunjungan pasukan ‘dark horse’ Penang. Bagaimanapun, sebaliknya berlaku apabila pemain tengah, Paulo Josue mengamuk di dalam perlawanan tersebut dengan menjaringkan hatrik sekaligus membantu pasukannya meraih kemenangan 3-1.

Sergio Aguero sekian lama telah menjadi nadi serangan buat Perak musim ini. Jaringan tunggal daripada pemain tengah ini sudah memadai buat pasukannya memungut 3 mata ketika bertemu PJ City. Dia melepaskan rembatan lencong cantik dari dalam kotak penalti untuk menewaskan Kalamullah.

Bertemu UiTM pada selasa lalu, penyerang lincah, Faisal Halim membantu Terengganu mencatatkan kemenangan 3-0 di mana di sendiri telah menghasilkan satu ‘assist’ dan satu gol dalam perlawanan yang berlangsung di Stadium Sultan Mizan Zainal Abidin.

Ketika menentang Selangor, Malik Mat Ariff diletakkan oleh Dollah Salleh untuk bermain sebagai penyerang tengah. Namun dengan kehadiran pemain import baharu, Manuel Hidelgo menjadikan Malik tampil cemerlang di atas padang dengan menyumbangkan satu ‘assist’ dan satu gol.

Penyerang veteran berusia 40 tahun ini juga mencuri tumpuan pada ‘matchday’ ke-12 Liga Super. Manakan tidaknya, ketika Sabah merekodkan kemenangan 3-1 ke atas Melaka United, Amri menjadi pemain yang terlibat dalam ketiga-tiga gol tersebut. Dua gol dan satu ‘assist’  berjaya diciptanya dalam perlawanan tersebut.

Berikut adalah formasi 4-3-3 kesebelasan terbaik minggu kedua belas Liga Super pilihan Sukanz:

Featured Image: Sri Pahang FC


“Pertahanan & Pemain Tengah Saya Duduk Dalam Kedai Kopi” – Reaksi Bojan Terhadap Jaringan Goulon

Pendatang baharu Liga Super, Negeri Sembilan membuat kejutan dengan menumpaskan juara Piala Malaysia 2021, Kuala Lumpur City (KL City) dalam perlawanan liga yang berlangsung malam tadi.

Mengulas mengenai kekalahan tersebut, pengendali KL City, Bojan Hodak menjelaskan jaringan pertama adalah berpunca daripada tindakan pemainnya tidak melakukan lompatan untuk merebut bola daripada Herold Goulon.

Oleh sebab itu, Goulon berjaya melakukan ‘free header’ sekaligus membuka jaringan sulung perlawanan pada minit ke-47.

📹 HIGHLIGHTS: @nsfc1923 2-1 @KLCityFootball

Herold Goulon menjaringkan dua gol untuk membolehkan Negeri Sembilan meraih kemenangan ketiga musim ini.#LigaSuper2022 pic.twitter.com/TFpgWa5jfT

— #LigaMalaysia2022 (@MFL_MY) April 24, 2022

Manakala jaringan kedua pula disebabkan oleh pertahanan dan pemain tengah KL City berada dalam keadaan santai serta tidak segera bertindak untuk mengeluarkan daripada kawasan bahaya sebelum disudahkan dengan cemerlang oleh Goulon buat kali kedua.

“Untuk gol ketiga (perlawanan), pertahanan dan pemain tengah saya duduk dalam kedai kopi, tiada siapa datang selepas bola terlepas daripada penjaga gol kerana dia diberikan tekanan.” katanya dalam sidang media selepas perlawanan.

Tambah Bojan lagi, secara keseluruhannya skuad beraksi dengan baik kecuali di bahagian serangan yang menterjemahkan peluang kepada jaringan serta barisan pertahanan yang bolos dua gol.

Dalam perlawanan yang berlangsung di Stadium Paroi itu, KL City berhasil meraih satu gol hasil jaringan sendiri Sean Selvaraj pada minit ke-75 untuk mengikat kedudukan 1-1.

Bagaimanapun kedudukan seri itu hanya bertahan selama seminit sahaja dan Negeri Sembilan yang dibimbing oleh K. Devan kembali mendahului 2-1 selepas daripada itu. Kedudukan itu kekal sehingga tamat masa permainan dan Negeri Sembilan berjaya mengutip tiga mata penuh.

Featured Image: Malaysian Football League


Ranking BWF: Leong Jun Hao Hampiri Kelompok ‘Top 50’ Dunia

Pemenang pingat gangsa Sukan SEA 2023, Leong Jun Hao yang mara ke suku akhir Terbuka Thailand 2023 kini semakin menghampiri kelompok 50 perseorangan lelaki terbaik dunia.

Ini selepas kemaskini terbaru Persekutuan Badminton Dunia (BWF) pada hari ini yang menyaksikan kedudukan Jun Hao meningkat sebanyak 14 anak tangga berbanding minggu lalu.

Ianya sekaligus meletakkan perseorangan lelaki berusia 24 tahun itu di kedudukan ke-51 dunia dengan pungutan 25,858 mata.

Kedudukan itu juga bermakna Jun Hao meletakkan dirinya sebagai perseorangan lelaki No.5 negara selepas berjaya memintas seorang lagi pelapis perseorangan lelaki negara, Justin Hoh jatuh ke tangga ke-52 dunia.

Untuk makluman, Jun Hao berpeluang untuk berada di dalam kelompok 50 terbaik dunia dalam kejohanannya yang seterusnya sekiranya berjaya mengatasi  pungutan 26,131 mata Chi Yu Jen dari Chinese Taipei – berbeza 138 mata sahaja.

Pada minggu lalu, Leong Jun Hao berjaya mara ke peringkat suku akhir Terbuka Thailand 2022 sebelum tewas kepada bekas juara remaja Asia, Lakhsya Sen dan mengumpul 5,040 mata kejohanan.

Dalam pada itu, Ng Tze Yong pula kini menghampiri kelompok 20 terbaik dunia apabila kembali menghuni tangga ke-21 dunia manakala jaguh perseorangan lelaki negara, Lee Zii Jia kekal di tangga ke-10 dunia dalam kemaskini terbaharu ranking BWF.

Featured Image: Badminton Thailand | Thailand Open 2023


Jurulatih Brazil-Jerman, Alexandre ‘Mano’ Polking Dipilih Kemudi Skuad Kebangsaan Thailand

Selepas kontrak jurulatih Akira Nishino dua bulan yang lalu, Persatuan Bola Sepak Thailand (FAT) mengumumkan melantik ketua jurulatih bagi skuad kebangsaan mereka yang baharu, pada hari ini.

Menurut makluman badan induk bola sepak negara terbabit, jurulatih Brazil-Jerman iaitu Alexandre Polking atau dikenali sebagai Mano Polking menjadi pilihan skuad yang dikenali sebagai Gajah Perang tersebut.

Artikel Berkaitan: Thailand Tamatkan Kontrak Akira Nishino Kerana Tak Capai Sasaran

Polking tidak begitu asing dengan bola sepak Thailand kerana dia telah berkelana di negara berkenaan sejak tahun 2012 lagi. Ketika itu, jurulatih berusia 45 tahun ini berperanan selaku penolong ketua jurulatih skuad kebangsaan Thailand.

Selepas daripada itu, Polking melatih beberapa kelab dalam saingan Liga Thailand seperti Army United, Suphanburi dan Bangkok United sebelum berhijrah ke Vietnam untuk mengemudi Ho Chi Minh City pada tahun 2020.

Seiring dengan perlantikan selaku ketua jurulatih Thailand, Polking bakal berhadapan dengan tugasan yang berat dalam tempoh terdekat ini.

Pertamanya, beliau perlu mengemudi Thailand untuk beraksi dalam kancah Piala AFF Suzuki 2020 yang akan bermula pada penghujung tahun ini. Untuk rekod, Thailand telah diundi dalam Kumpulan A bagi saingan dwitahunan tersebut.

Seterusnya, dia perlu membimbing Thailand untuk beraksi dalam pusingan tiga kelayakan Piala Asia 2023 yang akan berlangsung pada tahun hadapan.

Featured Image: True Bangkok United


Perak Tidak Dapat Halang Shahrel Fikri Untuk Berhijrah

Pasukan Liga Super, Perak tidak dapat menghalang keinginan penjaring kedua terbanyak Liga Super 2020, Shahrel Fikri sekiranya mahu berhijrah meninggalkan pasukan.

Khabar angin bertiup kencang mengatakan Shahrel yang juga penyerang skuad kebangsaan, Harimau Malaya akan berhijrah ke pasukan berpangkalan di Lembah Klang iaitu Selangor FC.

Bagaimanapun, Perak menerusi pengurus pasukannya, Dato’ Adly Shah Ahmad Tah dikatakan telah bertemu empat mata dengan Shahrel.

Beliau menyatakan hasrat mereka dengan jelas untuk mengekalkan khidmat penyerang berusia 26 tahun tersebut bagi mengharungi saingan musim hadapan.

⚽ PENJARING TERBANYAK CIMB LIGA SUPER1⃣2⃣ gol! Penyerang @selangorfc, Ifedayo Omosuyi mendahului senarai penjaring terbanyak selepas meledak hatrik pada Sabtu lalu! 🎩Ifedayo diikuti Shahrel Fikri (10 gol) dan Dominique da Sylva (9 gol).#ForwardFootball#CIMBLigaSuper2020 pic.twitter.com/cKd9Wi96Xy

Baca: 4 Pasukan Liga Super Yang Boleh Disertai Shahrel Fikri Musim 2021

”Saya telah berjumpa dengan Shahrel bagi membincangkan tentang keinginan Perak untuk mengekalkan khidmatnya bagi menghadapi saingan musim 2021.”

”Segala keputusan kami serahkan kepadanya untuk memberikan kata putus berhubung perkara ini dan pihak kami tidak dapat menghalang sekiranya dia berhajat meninggalkan pasukan untuk mewakili pasukan lain pada musim depan.”

”Kami akan menghormati setiap apa sahaja keputusannya,” ujarnya seperti dipetik daripada Semuanya BOLA.

EKY THE GOAL MACHINE 💪🏻Shahrel Fikri berpuas hati dengan 10 gol yang diciptanya ketika saingan Liga Super 2020 yang lalu. Kini beliau mahu fokus untuk ke pusingan akhir Piala Malaysia yang akan datang. #KejorrYobKejorr#KejorrYobSkorr pic.twitter.com/nIdYpBWsQ5

Baca: Shahrel Fikri Sumbat 4 Gol – ‘Freekick’ Gaya Cristiano Ronaldo Curi Tumpuan

Merupakan penyerang yang terhasil daripada skuad pembangunan pasukan Perak namun Shahrel mula mencipta nama di karier di peringkat senior menerusi Kelab Bola Sepak Perbadanan Kemajuan Negeri Perak (PKNP FC) sejak 2016.

Namanya kembali menjadi sebutan apabila khidmatnya digunakan oleh sebuah kelab Liga Thailand iaitu Nakhon Ratchasima FC secara pinjaman selama setengah musim pada tahun 2018.

Sekiranya khabar angin yang mengatakan Shahrel ke Selangor itu benar, dia bakal membentuk gandingan ampuh bersama penjaring 12 gol saingan Liga Super, Ifedayo Olusegun.

Satu gandingan yang bukan sahaja dinanti-nantikan peminat pasukan Red Giants malahan keseluruhan peminat bola sepak tempatan secara amnya.

Featured Image: Malaysian Football League


Perlumbaan LTdL Berstatus ProSeries Sehingga Tahun 2025

Perlumbaan berbasikal jalan raya pelbagai peringkat, Le Tour de Langkawi (LTdL) akan kekal berstatus UCI ProSeries sekurang-kurangnya bagi tempoh tiga tahun lagi – sehingga 2025.

Perkembangan tersebut dilaporkan oleh Bernama menerusi makluman oleh Ahli Jawatankuasa Pengurusan UCI, Datuk Amarjit Singh Gill merangkap Naib Presiden Persatuan Kebangsaan Berbasikal Malaysia (PKBM).

Di dalam mesyuarat yang dijalankan, beliau menekankan bahawa LTdL merupakan salah satu daripada jelajah paling lama di asia dan memainkan peranan penting dalam pembangunan sukan berbasikal di rantau ini serta dunia.

Hasilnya, mesyuarat secara sebulat suaranya bersetuju untuk mengekalkan status ProSeries itu terhadap saingan LTdL ini. Terlebih dahulu, perlumbaan LTdL diberikan status ProSeries bermula tahun 2020 hingga 2022.

Bagaimanapun, ianya tidak dapat dianjurkan pada tahun 2021 berikutan pandemik Covid-19 yang melanda negara serta dunia. Perlumbaan bagi tahun ini akan bermula dari 11 sehingga 18 Oktober nanti.

Untuk makluman semua, ProSeries merupakan saingan jelajah berbasikal jalan raya Tier 2 yang diberikan oleh badan induk sukan berbasikal dunia, UCI. Status UCI ProSeries ini mula diperkenalkan pada tahun 2020.

Sebagai tambahan, status saingan jelajah berbasikal jalan raya Tier 1 pula dipanggil UCI World Tour. Manakala, Tier 3 pula dipanggal sebagai UCI Continental Circuits.

Featured Image: Le Tour de Langkawi


Sukan SEA: Beregu No.3 Thailand Sekat Yee See-Su Hui Ke Final

Hasrat peminat untuk melihat gandingan baharu dalam kategori beregu wanita Cheah Yee See dan Cheng Su Hui mara ke perlawanan akhir acara badminton individu Sukan SEA 2021.

Ini berikutan Yee See dan Su Hui yang berusia 26 dan 18 tahun masing-masing ini ditumpaskan oleh beregu wanita No.3 Thailand, Benyapa Aimsaard dan Nuntakarn Aimsaard merangkap pasangan No.18 dunia di peringkat separuh akhir, sebentar tadi.

Dalam perlawanan tersebut, Yee See dan Su Hui tewas secara “straight set” dengan skor 16-21 dan 6-21 dalam tempoh masa sekitar setengah jam yang bertempat di Bac Giang Gymnasium.

Walaupun tumpas, gandingan pemain senior dan junior negara ini tetap dapat membawa pulang pingat gangsa daripada temasya dwitahunan peringkat asia tenggara.

Sebagai rekod, Yee See-Su Hui mara ke peringkat separuh akhir Sukan SEA kali ini dengan menumpaskan beregu Filipina, Airah Albo-Thea Pomar (suku akhir) dan beregu Vietnam, Pham Thi Kanh-Van An Than (Pusingan 1).

Featured Image: Badminton Association of Malaysia


Goh Jin Wei, Soong Joo Ven Sertai Kelab Badminton KLRC Sebagai ‘Independent Player’

Hasrat pemain badminton perseorangan wanita negara, Goh Jin Wei untuk menyambung kembali kariernya diserikan dengan menyertai sebuah kelab badminton profesional, KLRC.

Perkembangan menarik mengenai pemain yang mengumumkan persaraan  sekitar September lalu ekoran masalah kesihatan ini dilaporkan oleh portal Twentytwo13 pada hari ini.

“Mereka (KLRC) merupakan yang pertama menemui saya selepas saya keluar daripada skuad kebangsaan.” katanya seperti dipetik oleh portal berkenaan.

Turut dimaklumkan, Jin Wei yang merupakan juara remaja dunia pada 2015 dan 2018 ini telah memulakan latihan bersama jurulatih Indonesia, Nova Amanda sejak minggu lalu. Jurulatih ini

“Saya mahu beri tumpuan terhadap latihan saya terlebih dahulu. Saya berharap dapat bersaing pada bulan Mac,” tambahnya lagi sambil menyifatkan keputusan untuk kembali beraksi bukanlah sesuatu yang mudah.

Pada masa yang sama, Jin Wei dijangka akan menandatangani satu kontrak penajaan atau kerjasama dengan sebuat jenama sukan pada minggu hadapan.

Sementera itu, seorang lagi pemain berstatus bebas (independent) yang beraksi dalam kategori perseorangan lelaki, Soong Joo Ven turut menyertai KLRC bersama-sama Jin Wei.

Joo Ven yang disisihkan oleh Persatuan Badminton Malaysia (BAM) pada tahun 2020 menduduki ranking ke-70 dunia pada masa kini. Pada tahun lalu, Joo Ven lima kejohanan dan berjaya muncul naib juara di Kejohanan Terbuka Scotland.

Pemain yang bakal berusia 27 tahun ini mensasarkan untuk meningkatkan rankingnya dalam kelompok 35 pemain perseorangan lelaki terbaik dunia. Kejohanan Terbuka India pada minggu hadapan menjadi ‘debut’ Joo Ven bersama KLRC di pentas antarabangsa.

Untuk makluman semua, KLRC diperbadankan pada tahun 2005. Antara pemain ternama yang pernah bernaung di bawah KLRC ialah juara All England England 2003, Muhammad Hafiz Hashim.


Sri Pahang Dapat Tajaan Lebih RM1 Juta Selama Dua Tahun Daripada Hakka Clo

Satu perjanjian penajaan telah ditandatangani antara kelab yang beraksi dalam saingan Liga Super, Sri Pahang dan syarikat pembekal peralatan sukan bumiputera berjenama tempatan, Hakka Clo.

Hasil perjanjian yang dimeterai tersebut, Sri Pahang akan menerima tajaan kelengkapan sukan daripada Hakka Clo yang bernilai RM1,131,533 secara keseluruhan bagi menghadapi saingan Liga Malaysia pada musim 2022 dan 2023.

Sebentar tadi telah berlangsung Majlis Menandatangani Perjanjian Penajaan di antara Sri Pahang FC dan pembekal peralatan sukan bumiputera berjenama tempatan, Hakka Clo PLT bertempat di Sri Pahang Lounge. pic.twitter.com/K6hAnmRljB

Perjanjian ini dimeterai dalam satu majlis yang berlangsung di Sri Pahang Lounge, semalam, sambil kedua-dua pihak diwakili oleh Ketua Pegawai Eksekutif (CEO) masing-masing iaitu Datuk Mohamed Suffian Awang dan Noor Soallihin Mohamed.

Untuk makluman semua, Hakka Clo telah menjalankan operasinya selama 10 tahun di dalam perniagaan pembekalan kelengkapan sukan sebelum mengembangkan bisnesnya dengan membuka kilang pembuatan jersi ‘sublimation’ sendiri di Seri Kembangan, Selangor.

Featured Image: Sri Pahang FC


Ketua Jurulatih Sweden Sedia Pertimbangkan Kepulangan Ibrahimovic

Ketua jurulatih, Janne Andersson sedia mempertimbangkan untuk memanggil kembali penyerang prolifik, Zlatan Ibrahimovic bagi menyarung jersi skuad kebangsaan Sweden.

Zlatan yang berusia 39 tahun telah tampil sebanyak 116 perlawanan dan muncul sebagai penjaring terbanyak negaranya dengan rekod 62 gol sebelum mengumumkan persaraan pada tahun 2016.

Long time no see pic.twitter.com/1VQR3PMh4s

Baca: Contohi Sifat Mulia Zlatan, Belanja Rakan-Rakan PS5

Bagaimanapun, sekitar tiga minggu yang lalu Zlatan seakan-akan memberi bayangan untuk kembali menyarung jersi Biru Kuning menerusi laman sosialnya.

“Sekiranya (Andersson) memanggil saya, saya akan jawab. Saya akan beritahu kepadanya untuk memberikan saya masa. Saya perlu fikirkan mengenainya. Tetapi ia perlu datang daripadanya.

“Jika dia fikir saya terlalu besar, (maka) saya tidak berminat. Jika dia percaya saya boleh memberikan sesuatu (kepada pasukan), maka saya akan fikirkan mengenainya.” kata Zlatan seperti dipetik daripada ESPN.

Andersson percaya Zlatan telah mengambil satu langkah positif dengan bercakap kepada umum mengenai hasratnya untuk kembali bermain bersama pasukan kebangsaan.

“Ini menjadikan kami mempunyai sebab untuk berhubung dan berbincang mengenai perkara ini dengan lebih terperinci,”

“Panggilan skuad kebangsaan seterusnya pada bulan mac, jadi masih ada masa,” kata Andersson.

10 goals in the first 8 matches at 39: ladies & gentlemen, the Lord of Records 🔴⚫10 gol nelle prime 8 di A, a 39 anni: @Ibra_official, il "Signore dei Record" 🔴⚫#NapoliMilan #SempreMilan pic.twitter.com/Ax2iuLswy0

Ketika ini, Zlatan berada pada prestasi terbaiknya dengan menjaringkan 10 gol dalam 8 perlawanan buat AC Milan pada musim ini.

Ia sekaligus membantu skuad Rossoneri kendalian Stefano Pioli mengungguli puncak carta Serie A dengan kutipan 20 mata serta belum mencatatkan sebarang kekalahan.


PNB, RS Greenmaster Bina Seriemas Sportsplex – Dilengkapi 2 Padang Standard FIFA, 3 Gelanggang Futsal

Permodalan Nasional Berhad (PNB) menerusi anak syarikat milik penuhnya merangkap pemaju hartanah, PNB Development mengumumkan pembinaan kompleks sukan baharu, Seriemas Sportsplex bersama-sama pemaju kemudahan sukan, RS Greenmaster.

Pembinaan kompleks sukan yang terletak di Kota Seriemas, Nilai, Negeri Sembilan itu akan dilengkapi dengan dua buah padang bola sepak bersaiz penuh menggunakan rumput tiruan yang diiktiraf Persekutuan Persatuan Bola Sepak Antarabangsa (FIFA) serta tiga buah gelanggang futsal.

Padang bola sepak itu juga boleh digunakan pada waktu malam memandangkan ianya akan dilengkapi dengan sistem pencahayaan pintar automatik yang sepenuhnya.

Selain itu, tempahan padang serta gelanggang futsal di Seriemas Sportslex ini juga dimudahkan buat para pelanggan dengan penggunaan sistem tempahan atas talian melalui aplikasi JomChup.

A post shared by Kota Seriemas (@kotaseriemas)

Dimaklumkan, pembinaan Seriemas Sportsplex yang sesuai bagi kegunaan pemain tempatan mahupun antarabangsa ini dijadualkan siap menjelang suku pertama 2023 kelak.

Sebagai tambahan, PNB memaklumkan idea pembangunan ini bertujuan untuk membina komuniti yang bertenaga selain memikat bakal pembeli dengan cadangan gaya hidup dan tawaran nilai tersedia melalui pembinaan Seriemas Sportsflex.

Untuk pengetahuan semua, Kota Seriemas merupakan sebuah perbandaran seluas 2,814 ekar yang terdiri daripada komponen kediaman dan komersil. Setakat ini, sebanyak 2,440 buah rumah dan strata pelbagai jenis terletak di dalam Kota Seriemas ini.

Pemaju induknya ialah Seriemas Development Sdn. Bhd. yang merupakan anak syarikat PNB Development. Perjanjian usahasama antara PNB Development dan RS Greenmaster bagi membangunkan Seriemas Sportsflex ini telah ditandatangani pada 25 Mei lalu.


Kelayakan Piala Asia B-23: Enam Orang Digugurkan, Coach Brad Panggil Seorang Lagi Pemain Kelahiran Kedah

Kem latihan skuad kebangsaan bawah 20 tahun (B-20) Fasa 1 yang bermula semalam menyaksikan seramai enam pemain yang disenaraikan sebelum ini terpaksa diketepikan.

Ketua jurulatih, Brad Maloney terpaksa menggugurkan pemain-pemain tersebut kerana ditimpa kecederaan pada saingan liga sebelum daripada ke kem latihan pusat. Selain daripada itu, terdapat beberapa pemain yang tidak menyertai kem ini atas sebab-sebab tertentu.

Baca: Brad Maloney Panggil Lima Pemain Melebihi Umur 20 Tahun

Antara pemain-pemain yang terpaksa diketepikan ialah Sikh Izhan Nazrel Sikh Azman (Penjaga Gol, Selangor) Nabil Asyraf Ramli (Penjaga Gol, Skuad Projek FAM-MSN), Hairiey Hakim Mamat (Terengganu II), Ahmad Aysar Hadi Mohd Shapri (Johor Darul Ta’zim II), Aiman Afif Md Afizul (Kedah Darul Aman) dan Muhammad Hazwan Hassan (Skuad Projek FAM-MSN).

Untuk menggantikan pemain-pemain tersebut, salah seorang yang dipanggil oleh jurulatih kelahiran Australia ini adalah pemain muda kelahiran negeri Kedah, Muhamad Alif Abdul Mutalib yang kini beraksi bersama skuad JDT II.

Alif bukanlah nama yang asing buat skuad kendalian Brad. Dia pernah beraksi bersama skuad Malaysia dalam saingan Piala AFF B-18 Vietnam dan Kelayakan Piala Asia B-19 2020.

Baca: Coach Brad Panggil ‘Budak SMK Kulim’ & Penjaga Gol Muda Perak

Menerusi makluman terdahulu, Coach Brad turut memanggil, bekas pelajar SMK Kulim yang kini juga beraksi bersama JDT II, Chia Ruo Han dan penjaga gol Perak, Azri Ab Ghani.

Ini menjadikan keseluruhan pemain yang menjalani latihan Fasa 1 adalah seramai 24 orang sahaja berbanding senarai awal iaitu seramai 27 orang.

Untuk makluman, mereka akan menjalani latihan secara kuarantin selama sembilan hari bermula 30 Ogos hingga 7 September 2021.

Kem latihan pusat ini sebagai persiapan awal menjelang saingan Kumpulan J, Kelayakan Piala Asia B-23 2022 bertemu Laos, Mongolia dan Thailand di Ulaanbaatar, Mongolia dari 27 hingga 31 Oktober 2021.

Featured Image: JOHOR Southern Tigers


Melaka United, Sarawak United Gagal Dapat Lesen Kebangsaan – Diberi Masa Seminggu Merayu

Melaka United dan Sarawak United gagal mendapatkan Lesen Kebangsaan bagi membolehkan mereka bertanding dalam saingan Liga Super 2023.

Perkara tersebut diumumkan oleh Pengerusi First Instance Body (FIB) – badan bebas yang dilantik oleh Malaysian Football League (MFL), Sheikh Mohd Nasir dalam satu sidang media di Hotel Le Meridien, Petaling Jaya, hari ini.

Menurutnya, Melaka United gagal mengemukakan bukti pembayaran tunggakan gaji pemain dan pegawai sehingga Ogos 2022 serta tidak menyerahkan dokumen-dokumen berkaitan bagi memenuhi syarat sub kriteria kewangan F.04 dan F.11.

10 pasukan yang bertanding dalam Liga Super 2022 telah berjaya mendapatkan Lesen Kebangsaan sekali gus melayakkan mereka bertanding dalam saingan Liga Super 2023.#LigaSuper2023 #MFL

— #LigaMalaysia2022 (@MFL_MY) October 12, 2022

Sementara itu, Sarawak United pula gagal memenuhi kriteria kewangan dan kesukanan serta mempunyai dua kes FIFA melibatkan dua bekas pemainnya iaitu Sandro Da Silva Mendonca dan Taylor Francis George Regan.

Bagaimanapun, Melaka United dan Sarawak United diberikan peluang untuk mengemukakan rayuan sebelum 19 Oktober 2022 (jam 5 petang) – 7 hari – terhadap keputusan FIB ini.

Manakala baki 10 pasukan Liga Super 2022 yang lain iaitu Johor Darul Ta’zim (JDT), Kedah Darul Aman, Negeri Sembilan, Penang, PJ City, Sri Pahang, Selangor, Terengganu, Kuala Lumpur City dan Sabah serta 6 pasukan Liga Premier 2022, Kelantan, Kuching City, Kelantan United, Perak, PDRM dan UiTM berjaya mendapatkan Lesen Kebangsaan sekaligus dibenarkan bertanding dalam saingan Liga Super 2023.


Sukanz XI: 5 Pemain Penang Tersenarai Dalam Kesebelasan Terbaik ‘Matchday’ Ke-11 Liga Super

Matchday ke-11 Liga Super menyaksikan beberapa pemain menampilkan persembahan yang cemerlang serta memberikan impak sekaligus membantu pasukan masing-masing meraih kemenangan.

Untuk kesebelasan terbaik pada minggu lalu, kami menyenaraikan 5 pemain Penang, 2 pemain Sri Pahang, 2 pemain Kedah Darul Aman, seorang pemain Sabah dan seorang Selangor.

Siapakah mereka? Ikuti senarai 11 pemain terbaik bagi aksi ke-11 Liga Super pilihan Sukanz di bawah:

Berdasarkan statistik, Terengganu melakukan 14 percubaan dan 10 daripadanya tepat ke sasaran. Namun penjaga gol berusia 27 tahun ini begitu tangkas dan berdisiplin dalam mengawal gawangnya sekaligus hanya merekodkan satu bolos sahaja dalam perlawanan tersebut.

Beraksi sebagai pertahanan kiri bersama Sabah ketika menentang Perak, semalam. Alto cukup rajin membantu pasukan melakukan serangan. Bola hantarannya kepada Amri Yahyah berhasil memberikan Sabah gol penyamaan.

Memastikan ‘clean sheet’ buat pasukan Sri Pahang ketika menentang UiTM. Selain itu, Herold turut menjaringkan satu gol menerusi sepakan penalti pada separuh masa kedua memeriahkan ‘kenduri’ 5 gol Sri Pahang ke atas UiTM.

Pemain muda yang semakin meningkat naik pada ketika ini. Ketika menentang Terengganu, Quentin memainkan peranan penting dalam membantu Penang untuk menyerang. Turut mencatatkan 1 ‘assist’ dalam perlawanan tersebut serta menjadi punca kepada dua lagi gol Penang.

Pemain Brazil ini menjadi nadi serangan Penang ketika menentang Terengganu. Menguasai bahagian tengah dan turut membantu bahagian kiri Penang. Dalam perlawanan tersebut, Endrick mencatatkan 1 gol dan 1 ‘assist’.

Minggu lalu dia bermain sebagai penyerang tunggal tetapi minggu ini dia kembali sebagai pemain No.10 buat skuad Hijau Kuning. Akan tetapi, prestasi minggu lalu tetap dijelmakan oleh Tchetche ketika menentang Melaka United jumaat lalu. Kehadirannya mengucar-ngacirkan pertahanan lawan. Dia sendiri telah melakukan 2 bantuan gol kepada rakan sepasukan.

Setelah sekian lama namanya menyepi ekoran persembahan yang tidak memberikan impak yang tinggi kepada pasukan, akhirnya Lee Tuck ‘mengamuk’ ketika menentang UiTM. Menjadi pemain penting dalam merencana serangan buat Sri Pahang serta turut mecipta 2 ‘assist’ dan menjaringkan 1 gol.

Pemain kelahiran Tajikistan ini masih muda umurnya. Ketika menentang Terengganu tempoh hari, Sheriddin menampilkan aksi cemerlang sebagai pemain sisi kanan. Dalam perlawanan tersebut, Sheriddin menghasil 1 ‘assist’ dan mencetak 1 gol.

Ifedayo memastikan Selangor tidak pulang dengan tangan kosong ketika menentang PJ City, semalam. Dua gol pada penghujung minit perlawanan daripadanya telah membantu Red Giants untuk bangkit mencatatkan kemenangan 2-1 sekaligus meraih 3 mata berharga. Ifedayo kini memimpin senarai penjaring terbanyak dengan rekod 11 gol.

Nama sebenarnya ialah Anselmo Arruda da Silva atau lebih dikenali sebagai Casagrande. Merupakan seorang penyerang yang handal ketika di udara. Ketika menentang Terengganu, menggunakan kelebihan fizikalnya yang tinggi, Casagrande berjaya menjaringkan 2 gol menerusi tandukan dan menjadi punca kepada 1 gol Penang pada separuh masa pertama.

Kpah kembali bersama pasukan setelah menjalani hukuman penggantung pada aksi ke-10 liga. Ketika menentang Melaka United, penyerang kelahiran Liberia ini telah menjaringkan dua gol sekaligus membantu Kedah menghambat JDT di puncak liga.

Berikut adalah formasi 3-4-3 kesebelasan terbaik minggu kesebelas Liga Super pilihan Sukanz: